Penjara sedia sofa, gitar, pemain DVD untuk banduan
Oleh KOSMO!

28 Mac 2022, 8:00 pm
LONDON – Sebuah penjara di Kent, England, menyediakan beberapa kemudahan selesa untuk kegunaan banduan supaya  mereka meneruskan kelakuan baik, lapor akhbar The Sun semalam.
Panjara HMP Cookham Wood menyediakan televisyen skrin lebar, sofa selesa dan peralatan muzik termasuk pemain DVD, enam  gitar akustik dan elektrik serta dinding bercorak segi tiga yang menarik.
Institusi penjara  itu menempatkan kira-kira 190 banduan juvana berusia antara 15 hingga 18 tahun.
Kebanyakan daripada mereka dipenjarakan atas kesalahan jenayah ganas dan dadah. Ruang istirahat itu disediakan untuk banduan yang berkelakuan baik sepanjang berada di dalam penjara.
“Ini adalah menjangkaui penjara-penjara lain yang kebiasaan kita lihat. Dengan melayan banduan secara baik, mereka diharap dapat memperbaiki diri dan terus berkelakuan baik,” kata seorang sumber.
Penjara Cookham Wood sebelum ini menempatkan pesalah kes bunuh berprofil  ketika ia beroperasi sebagai penjara wanita. Ia kemudian diubah menjadi penjara banduan juvana lelaki pada 2007. – AGENSI


Bayi dipakai tuala wanita, gara-gara lampin habis
Oleh KOSMO!

28 Mac 2022, 7:48 pm
PETALING JAYA – Kebanyakan pasangan suami isteri pastinya pernah merasai detik-detik mencemaskan dalam menguruskan anak pertama terutamanya ketika masih bayi.
Situasi seperti itu turut dialami oleh pasangan muda apabila sebuah video yang dikongsikan di media sosial hari ini memaparkan bayi mereka terpaksa dipakaikan tuala wanita kerana kehabisan lampin.
Namun, apa yang melucukan adalah apabila si bapa yang sedang merakam anaknya itu membuka seluar anaknya dan dapat dilihat bayinya itu hanya memakai tuala wanita.
“Kesian anak ayah, maaf buah hati, ayah lambat beli lampin,” katanya.
Menurut lelaki tersebut, lampin bayinya sudah habis dan isterinya terpaksa memakaikan anak mereka tuala wanita buat sementara waktu.
Susulan tularnya video yang dikongsikan @aisykyle_, rata-rata orang ramai turut terhibur melihat gelagat pasangan tersebut dalam menguruskan anak mereka.

“Tak pernah dibuat orang bayi pakai tuala wanita, ini mesti gelabah ibu bapanya cari lampin tak ada,” komen seorang pengguna.
“Saya lelaki la, bukan perempuan, kenapa pakai tuala wanita, saya tak ‘period’ ayah, mak,” seloroh pengguna lain. – KOSMO! ONLINE


Melaka benarkan solat tanpa penjarakan
Oleh DIYANATUL ATIQAH ZAKARYA

28 Mac 2022, 7:59 pm
MELAKA – Melaka membenarkan solat berjemaah dilakukan tanpa penjarakan fizikal bermula Fasa Peralihan Endemik 1 April ini.
Ketua Menteri Melaka, Datuk Seri Sulaiman Md. Ali berkata, semua aktiviti pengimarahan masjid dan surau termasuk aktiviti pada Ramadan juga dibenarkan sepanjang tempoh peralihan itu.
Katanya, walaubagaimanapun sebarang sentuhan fizikal adalah dilarang bagi membendung penularan Covid-19.
“Jawatankuasa masjid dan surau juga boleh menggunakan sejadah bersaiz standard untuk penandaan kedudukan antara jemaah.
“Jadi, adalah sedikit penjarakan berasaskan kedudukan sejadah itu,” katanya pada sidang akhbar di Seri Negeri, di sini, hari ini.
Dalam pada itu, beliau turut mengumumkan kerajaan negeri dengan perbincangan bersama Jawatankuasa Fatwa Negeri Melaka bersetuju menetapkan tiga kadar zakat fitrah iaitu RM7, RM14 dan RM21.

“Pada tahun lalu, kutipan zakat fitrah adalah sebanyak RM5,045,782 dan kita anggarkan kutipan pada tahun ini akan meningkat sebanyak 2.07 peratus iaitu RM5.15 juta.
“Ini melibatkan seramai 622,144 orang yang layak membayar zakat,” katanya.
Sulaiman berkata, bagi memudahkan pembayaran dibuat, Zakat Melaka turut menyediakan enam saluran iaitu melalui laman web rasmi www.izakat.com, imbasan QRPay DuitNow dan Perbankan Internet Maybank.
Orang rami juga boleh melayari portal MelakaPay, aplikasi Melaka Pay atau membuat pembayaran melalui pegawai syarak yang dilantik Majlis Agama Islam Melaka (MAIM). – KOSMO! ONLINE


Ramalan cuaca buruk di 7 negeri malam ini
Oleh ALWANI ZAFIRAH

28 Mac 2022, 8:13 pm
PETALING JAYA – Jabatan Meteorologi Malaysia (MetMalaysia) menjangkakan keadaan hujan lebat, ribut petir dan angin kencang bakal berlaku di Perlis, Pahang, Selangor, Negeri Sembilan, Johor, Sarawak serta Sabah sehingga pukul 9 malam hari ini.
MetMalaysia dalam kenyataan di laman Facebooknya berkata, penduduk di seluruh kawasan terlibat dinasihatkan untuk terus berhati-hati dan mengambil langkah berjaga-jaga ekoran amaran ribut petir pada malam ini.
“Di Pahang, kawasan yang terlibat adalah Lipis, Jerantut, Bentong, Kuantan, Bera, Pekan dan Rompin) serta keseluruhan negeri Perlis.
“Selain itu, bagi negeri Selangor pula, hujan lebat serta ribut petir lebih tertumpu sekitar Sabak Bernam, Hulu Selangor, Gombak dan Hulu Langat,” katanya di sini hari ini.
Tambah MetMalaysia, cuaca buruk yang sama juga bakal berlaku di Negeri Sembilan temasuklah daerah Seremban, Port Dickson, Kuala Pilah, Rembau dan Tampin, manakala beberapa kawasan di Johor seperti Segamat, Kluang, Kulai, Kota Tinggi serya Johor Bahru.
“Di Sarawak, antara daerah terlibat adalah Samarahan (Simunjan), Sri Aman (Sri Aman) dan Limbang.

“Hujan lebat dijangka turut melanda sekitar Sabah melibatkan Pedalaman (Sipitang, Kuala Penyu dan Beaufort) dan Pantai Barat (Papar, Putatan, Penampang, Kota Kinabalu, Tuaran dan Kota Belud),” ujarnya. – KOSMO! ONLINE


Lebih 50 lokasi ponteng puasa di Kelantan dikenal pasti
Oleh ROSLIZA MOHAMED

28 Mac 2022, 8:08 pm
KOTA BHARU – Jabatan Hal Ehwal Agama Islam Negeri Kelantan (Jaheaik) mengenal pasti lebih 50 lokasi panas yang dipercayai menjadi tumpuan umat Islam untuk ponteng puasa semasa bulan Ramadan.
Timbalan Pengarah Operasi Jaheaik, Dr. Hasnan Ramli berkata, lokasi itu antaranya kedai makan milik peniaga Islam atau bukan Islam, kawasan tersembunyi, tangga pasar raya dan kilang papan.
Menurutnya, daripada jumlah itu, kira-kira 20 lokasi panas telah dikenal pasti di pusat bandar Kota Bharu sahaja untuk dijadikan tempat individu ponteng puasa.
“Sehubungan itu, seramai 60 anggota penguat kuasa Jaheaik akan bertugas untuk memantau di lokasi-lokasi yang sudah dikenal pasti sepanjang Ramadan tahun ini.
“Kita berharap semua pihak memberi kerjasama dengan menyalurkan maklumat berkenaan individu tidak berpuasa dan makan di restoran atau tempat awam kepada penguat kuasa Jaheaik,” katanya kepada pemberita selepas majlis penyerahan jaket kepada 60 pegawai dan anggota penguat kuasa Jaheaik di Kompleks Islam Darulnaim di sini hari ini.
Mengulas lanjut, Hasnan memberitahu, hanya tiga kes individu ditangkap kerana makan di tempat awam dan kesemua pesalah telah dikenakan denda RM1,000 seorang sepanjang Ramadan tahun lalu.

Menurutnya, individu yang terlibat dalam kesalahan ponteng puasa atau bersubahat dengan mereka boleh dikenakan hukuman di bawah Seksyen 10 Enakmen Kanun Jenayah Syariah (I) 2019 iaitu tidak menghormati Ramadan.
Tambahnya, di bawah peruntukan baharu enakmen itu, individu yang didapati bersalah boleh didenda RM2,000 berbanding RM1,000 jika mengikut peruntukan lama enakmen sebelum ini. – KOSMO! ONLINE


Lori bawa asid sulfurik terbalik
Oleh MOHD SYALMIZI HAMID

28 Mac 2022, 8:05 pm
SEBERANG PERAI – Sebuah lori membawa tujuh tong berisi asid sulfurik terbalik dalam kejadian kemalangan di Simpang Tiga Pondok Labu, Jalan Sungai Lembu-Bukit Mertajam di sini hari ini.
Kejadian kira-kira pukul 4 petang itu dipercayai berlaku apabila lori dipandu seorang lelaki berusia 50-an dipercayai terbabas sebelum terbalik di bahu jalan.
Menurut jurucakap Jabatan Bomba dan Penyelamat negeri, pihaknya yang tiba di lokasi kejadian sejurus menerima laporan mendapati ia membabitkan sebuah lori lima tan membawa tujuh tong berisi asid sulfurik berkapasiti 1,500 liter.
“Pemandu yang cedera pada kepala berjaya keluar sendiri dari lori yang terbalik sebelum dibawa ke hospital untuk mendapatkan rawatan selanjut.
“Terdapat dua tong yang tertumpah di tepi jalan, manakala kerja-kerja mengenalpasti bahan kimia lain yang terlibat sedang dilakukan dengan dibantu pihak syarikat berkenaan,” katanya kepada pemberita hari ini.
Menurut jurucakap itu, ketika ini kerja-kerja pembersihan sedang dijalankan pasukan bomba. – KOSMO! ONLINE


Mohd. Sabirin dilantik CEO baharu LZS
Oleh AHMAD SHAHERMAN SHAMSURI

28 Mac 2022, 7:44 pm
PETALING JAYA – Ketua Bahagian Agihan Lembaga Zakat Selangor (LZS), Mohd. Sabirin Mohd. Sarbini dilantik sebagai Ketua Pegawai Eksekutif LZS berkuat kuasa 1 April depan.
Pelantikan Mohd. Sabirin yang mempunyai pengalaman meluas hampir tiga dekad dalam pelbagai bidang, termasuk pengurusan, pentadbiran, kewangan, pelaburan dan keusahawanan telah diputuskan Pemegang Amanah Lembaga Zakat Selangor (MAIS).
Mohd. Sabirin memulakan kerjaya di LZS pada tahun 2008 sebagai eksekutif perniagaan dan seterusnya memegang pelbagai jawatan kepimpinan, termasuk Ketua Sektor Perniagaan.
Beliau juga terlibat dalam menguruskan zakat perniagaan untuk pemilik tunggal, usahawan, syarikat, syarikat berkaitan kerajaan (GLC) dan syarikat tersenarai awam.
Terdahulu, Mohd. Sabirin berkata, beliau bersyukur di atas peluang untuk menerajui LZS yang kini terus berkembang maju sebagai sebuah institusi zakat terkemuka bertaraf global.
“Saya berharap untuk bekerjasama bersama Pemegang Amanah dan pasukan pengurusan LZS dalam memacu pertumbuhan dalam kedua-dua kutipan serta pengagihan zakat.

“Di samping, menerajui kecekapan operasi, telus dan berintegriti untuk memberi perkhidmatan yang lebih baik kepada komuniti umat Islam dan pihak kepentingan LZS,”ujarnya.-KOSMO! ONLINE


THT, TNB berentap di final Piala TNB
Oleh MUHAMMAD ZUHAILY BADLISHAH

28 Mac 2022, 7:30 pm
KUALA LUMPUR – Pasukan Hoki Terengganu (THT) berada pada landasan tepat untuk merangkul kejuaraan trebel musim ini selepas mara ke pentas final Piala TNB.
Kejayaan itu hadir selepas THT yang sudah menjuarai Piala Sumbangsih dan Liga Hoki Malaysia, menewaskan UiTM HA 1-0 pada separuh akhir kedua Piala TNB di Stadium Hoki Nasional, Bukit Jalil hari ini.
Gol tunggal THT dalam perlawanan itu diperoleh menerusi penyerang prolifik skuad kebangsaan, Faizal Saari selepas menyempurnakan pukulan sudut penalti pada minit ke-27.
Ia sekali gus membolehkan skuad bimbingan Roslan Jamaluddin itu menempah tiket final Piala TNB dengan keputusan agregat 2-1 selepas terdahulu seri 1-1 dengan UiTM sewaktu separuh akhir pertama pada Jumaat lalu.
Lawan THT di final Piala TNB pada Khamis ini adalah Tenaga Nasional Berhad (TNB) yang mencatat keputusan agregat 6-3 ke atas Maybank selepas menang 5-1 dalam aksi separuh akhir kedua hari ini.
Lima gol TNB dijaringkan dua oleh Azrai Aizad Abu Kamal dan masing-masing satu daripada Azril Misron, Muhammad Shahril Saabah dan Norsyafiq Sumantri.

Maybank pula terpaksa akur gagal ke final selepas cuma menjaringkan satu gol hari ini menerusi Muhammad Haziq Samsul walaupun terdahulu menang 2-1 sewaktu separuh akhir pertama.
Ia bermakna Maybank perlu menerima hakikat bersaing penentuan tempat ketiga Piala TNB menentang UiTM HA pada Khamis ini. – KOSMO! ONLINE


Pembukaan sempadan: Semua kelas kenderaan perkhidmatan awam Malaysia-Singapura dibenarkan
Oleh SITI A'ISYAH SUKAIMI

28 Mac 2022, 6:41 pm
PUTRAJAYA – Semua kelas perkhidmatan kenderaan pengangkutan awam rentas sempadan di antara Malaysia ke Singapura dibenarkan beroperasi mulai 1 April, selaras pengumuman pembukaan sempadan darat antara kedua-dua negara.
Menteri Pengangkutan, Datuk Seri Wee Ka Siong berkata, kedua-dua negara akan membenarkan semua pengembara yang telah lengkap vaksinasi untuk merentas sempadan darat tanpa perlu menjalani kuarantin atau melaksanakan ujian saringan Covid-19, termasuk ujian pra-pelepasan dan semasa ketibaan.
“Kebenaran ini terpakai kepada semua kategori pengembara dan penggunaan semua jenis pengangkutan darat, termasuk semua kelas kenderaan perkhidmatan awam rentas sempadan seperti bas henti-henti, bas ekspres, bas pelancongan, bas pekerja dan teksi rentas sempadan.
“Oleh yang demikian, semua operator perkhidmatan kenderaan pengangkutan awam dalam negara yang berkaitan boleh membuat persiapan ke arah memulakan semula operasi mereka.
“Ia termasuk memperbaharui semua permit atau lesen yang berkaitan, sama ada dengan pihak Jabatan Pengangkutan Jalan (JPJ), Agensi Pengangkutan Awam Darat (APAD) atau dengan pihak berkuasa di Singapura,” katanya dalam kenyataan di sini hari ini.
Beliau berkata, bagaimanapun, penyediaan atau permulaan perkhidmatan sebenar adalah tertakluk kepada kesediaan operator yang terlibat untuk memulakan operasi mereka semula kepada orang ramai.

Katanya, orang ramai boleh mendapatkan maklumat lanjut daripada pihak operator yang berkenaan mengenai status pengoperasian perkhidmatan rentas sempadan yang bakal disediakan.
Dalam pada itu, Ka Siong berkata, semua operator kenderaan perkhidmatan awam rentas sempadan juga diingatkan untuk mematuhi semua Garis Panduan (SOP) kesihatan sedia ada, termasuk menyediakan kod QR di dalam kenderaan perkhidmatan awam yang beroperasi. – KOSMO! ONLINE


Deftech perkenalkan UAV taktikal pertama negara
Oleh HARRITH HISHAM dan

28 Mac 2022, 6:12 pm
PETALING JAYA – DRB-HICOM Defence Technologies Sdn. Bhd (Deftech) memperkenalkan sebuah pesawat udara tanpa pemandu (UAV) pertama di Malaysia yang direka dan dibangunkan secara tempatan di Pameran Perkhidmatan Pertahanan Asia (DSA 2022) dan Keselamatan Kebangsaan Asia (NATSEC 2022) hari ini.
Ketua Pegawai EKsekutif Kumpulan Deftech, Fazley Ariffin berkata, pembangunan UAV taktikal pertama negara ini merupakan satu pencapaian membanggakan untuk industri pertahanan tempatan.
“Teknologi autonomi seperti UAV atau dron dapat melipat gandakan keupayaan pasukan pertahanan dan keselamatan.
“Ia menyediakan paltform yang selamat dalam mengendalikan apa jua situasi atau persekitaran yang bahaya dan mencabar,” katanya ketika ditemui di Pusat Pameran dan Perdagangan Antarabangsa Malaysia (MITEC) hari ini.
Fazley berkata, pesawat ini mampu melaksanakan operasi yang kompleks, dron autonomi yang berkebolehan mengakses kawasan yang sukar, sekali gus meminimumkan risiko nyawa manusia.
Pesawat itu telah dirasmikan oleh Panglima Tentera Udara Malaysia (TUDM), Datuk Seri Asghar Khan Goriman Khan di pameran Deftech, di sini hari ini.

UAV ISR ini akan dipamerkan di DSA 2022 bermula hari ini sehingga 31 Mac. – KOSMO! ONLINE


Johor tarik semula pelaburan dalam tempoh fasa endemik
Oleh KHAIRUL MOHD. ALI

28 Mac 2022, 6:01 pm
KULAI – Kerajaan negeri bersedia untuk menarik lebih banyak pelaburan ke negeri ini bagi merancakkan semula sektor ekonomi khususnya selepas Johor memasuki fasa endemik yang dijangka akan bermula 1 April ini.
Menteri Besar Johor, Datuk Onn Hafiz Ghazi berkata, antara projek yang akan dibangunkan adalah Sedenak Tech Park (STeP) yang kini dalam proses pembangunan.
“Insya-Allah dalam fasa peralihan ke endemik, kerajaan Johor bersedia untuk menarik lebih ramai pelabur datang dan merancakkan semula sektor ekonomi negeri ini demi kesejahteraan Bangsa Johor.
“Hari ini saya melawat Sedenak Tech Park (STeP) untuk meninjau progres pembangunan projek yang dijangka mampu menarik pelaburan, khususnya daripada syarikat berkaitan pengurusan data dan pengkomputeran dari dalam dan luar negara.
“Sebanyak 1,600 peluang pekerjaan berkemahiran tinggi dalam bidang teknologi maklumat, ianya adalah satu-satunya sektor yang akan dijadikan katalis pembangunan Johor bakal ditawarkan kepada Bangsa Johor melalui Projek STeP,” katanya dalam satu hantaran di media sosial Facebook miliknya, hari ini.
Sementara itu, syarikat penyedia perkhidmatan dan pemilik pusat data, Yondr Group bakal membuka sebuah kampus hiperskala 200MW di Taman Teknologi Sedenak, Johor.

Ketua Pegawai Eksekutif Yondr Group, Dave Newitt berkata, pembukaan kampus berkenaan akan menyokong kemudahan sedia ada pihaknya di Jakarta, Indonesia bagi mengukuhkan kedudukan strategik mereka di pasaran serantau.-KOSMO! ONLINE


KPWKM rujuk KDN isu polis tidak terima laporan mangsa keganasan rumah tangga
Oleh MOHD. HUSNI MOHD. NOOR

28 Mac 2022, 6:27 pm
PUTRAJAYA – Kementerian Pembangunan Wanita, Keluarga dan Masyarakat (KPWKM) akan merujuk kepada Kementerian Dalam Negeri (KDN) susulan isu keluhan mangsa keganasan rumah tangga yang mendakwa sukar membuat laporan di balai polis.
Menterinya, Datuk Seri Rina Harun berkata, pihaknya akan membawa isu berkenaan pada sesi libat urus seterusnya antara KPWKM bersama KDN.
Beliau berkata, kementeriannya sentiasa mengadakan sesi libat urus bersama KDN khususnya Polis Diraja Malaysia (PDRM) berhubung isu keganasan membabitkan wanita dan kanak-kanak.
“Kalau isu berkaitan dengan balai polis ini, kita akan buat semakan dahulu supaya ia dapat diatasi dan diselesaikan.
“Pada masa sama, saya menasihatkan wanita yang menjadi mangsa keganasan ini supaya terus ke hospital bagi mendapat rawatan dan dari situ pihak hospital akan keluarkan satu laporan perubatan.
“Laporan perubatan itu boleh dikemukakan sebagai bukti ketika membuat laporan di balai polis,” katanya pada sidang akhbar selepas melancarkan buku ‘Wanita Bangkit’, di sini hari ini.

Rina berkata, beliau juga mahu mangsa menghubungi Talian Kasih 15999 dan Helpline [email protected], 1-800-82-0300 bagi melaporkan sebarang keganasan rumah tangga.
“Selain itu, laporan perubatan hospital juga boleh digunakan untuk mendapatkan Perintah Perlindungan Kecemasan (EPO) daripada Jabatan Kebajikan Masyarakat (JKM).
“Perintah EPO itu boleh digunakan untuk memisahkan antara suami dan isteri supaya tidak lagi terus menjadi mangsa keganasan rumah tangga,” katanya. – KOSMO! ONLINE


Bomba hargai keberanian redah api selamatkan warga emas OKU
Oleh ROSALWANI CHE SOH

28 Mac 2022, 6:07 pm
KOTA BHARU – Keberanian seorang pemandu lori yang meredah api demi menyelamatkan jirannya yang juga warga emas orang kelainan upaya (OKU) dalam kebakaran Februari tahun lalu mendapat penghargaan Jabatan Bomba dan Penyelamat Negeri (JBPM) Kelantan hari ini.
Suhaimi Harun, 58, menerima sijil penghargaan disampaikan Pengarah JBPM Kelantan, Zainal Madasin dalam Majlis Apresiasi JBPM Kelantan di Ibu Pejabat Balai Bomba dan Penyelamat Tunjong di sini.
Menurutnya, semasa kejadian berlaku kira-kira pukul 3 petang, dia sedang membaiki lori di depan rumah sebelum terdengar bunyi letupan dan melihat rumah warga emas itu terbakar.
“Keadaan api semakin marak dan menjulang tinggi, namun saya nekad meredahnya kerana mahu menyelamatkan jiran yang kelihatan tidak berdaya dan tinggal seorang diri ketika itu.
“Saya sudah tidak fikirkan apa-apa termasuk keselamatan diri. Syukur saya berjaya membawanya keluar dalam keadaan selamat,” katanya ketika ditemui pemberita selepas majlis itu hari ini.
Terdahulu Zainal memberitahu, sejak Januari sehingga semalam, JBPM Kelantan menerima 1,529 panggilan kecemasan melibatkan 275 panggilan kebakaran, 406 panggilan penyelamatan dan 847 panggilan tugas-tugas khas dengan kerugian berjumlah RM76 juta.

Menurutnya, memandangkan musim kemarau sudah tiba, pihaknya sudah membuat persiapan untuk berdepan kemungkinan kejadian kebakaran hutan di kawasan tanah gambut dan lalang yang kerap berlaku di Bachok dan Tok Bali, Pasir Puteh. – KOSMO! ONLINE


Macron minta Biden kurangkan celupar
Oleh KOSMO!

28 Mac 2022, 7:30 pm
PARIS – Presiden Perancis, Emmanuel Macron memberi nasihat kepada Presiden Amerika Syarikat (AS), Joe Biden supaya tidak meneruskan retorik keras terhadap Rusia, lapor agensi berita United Press International (UPI) semalam.
Bercakap kepada stesen penyiaran France 3, Macron berkata, Biden harus mengelak daripada memburukkan lagi keadaan melalui perkataan dan tindakannya.
Nasihat itu dikeluarkan susulan ucapan keras Biden di Warsaw pada Sabtu lalu di mana beliau berkata, Vladimir Putin ‘tidak boleh kekal berkuasa’ dan menggelar Presiden Rusia itu sebagai ‘peyembelih’.
“Saya tidak akan menggunakan istilah seperti itu kerana saya meneruskan dialog dengan Presiden Putin.
“Kami mahu menghentikan perang yang dilancarkan oleh Rusia di Ukraine tanpa perlu berperang atau memburukkan lagi keadaan. Ini  matlamat kami,’’ kata Macron yang berterusan mengusahakan penyelesaian diplomatik bagi menamatkan perang Rusia dengan Ukraine.
Macron berkata, beliau akan bercakap sekali lagi dengan Putin dalam tempoh beberapa jam atau beberapa hari akan datang.

Perunding Ukraine, David Arahamia juga berkata di laman Facebook bahawa rundingan pusingan seterusnya antara Kiev dan Moscow akan diadakan pada minggu ini di Turki. – Agensi


Lelaki rakam nenek terjatuh tanpa hulur bantuan
Oleh KOSMO!

28 Mac 2022, 6:30 pm
JAKARTA – Seorang lelaki di Indonesia dikecam netizen kerana tidak membantu neneknya yang terjatuh dan terbaring di atas tanah, sebaliknya hanya merakam kejadian itu, lapor laman Berita Hits hari ini.
Berdasarkan video yang tular di laman perkongsian gambar Instagram, lelaki itu pada mulanya berlari ke tepi rumah mereka sambil beristighfar apabila melihat neneknya terbaring  di tanah.
Warga emas itu  tidak dapat bangun kembali atau menggerakkan anggota badannya.
Lelaki itu berulang kali memanggil nama neneknya dan menggoyang-goyangkan tubuh  wanita itu.
Dia bagaimanapun tidak membantu neneknya untuk kembali berdiri, sebaliknya meneruskan rakaman kejadian itu.
Lelaki sama kemudian memanggil ibunya untuk membantu warga emas tersebut yang kelihatan berada dalam kesakitan.

Seorang wanita kemudian tiba dan membantu memapah warga emas tersebut.
Video itu menjadi tular dengan netizen memberikan pelbagai komen.
“Cucu tak guna,” kata seorang pengguna.
“Kalau saya berada di situ, saya sumpah seranah dia berhabis-habisan dahulu,” kata netizen lain. – AGENSI


Bekas guru dipenjara 30 tahun, 2 sebatan rogol murid 12 tahun
Oleh NORLIZAH ABAS

28 Mac 2022, 6:33 pm
PUTRAJAYA – Seorang bekas guru berusia 58 tahun diperintah menjalani hukuman penjara berjumlah 30 tahun dan dikenakan dua sebatan atas dua kesalahan merogol seorang murid berusia 12 tahun di sebuah chalet di Papar, Sabah, lapan tahun lalu.
Bagi setiap kesalahan, Mahkamah Rayuan hari ini memerintahkan Zalani Amit menjalani hukuman penjara 15 tahun dan satu sebatan. Hukuman berkuatkuasa secara berturut-turut.
Keputusan sebulat suara itu dicapai oleh panel tiga hakim diketuai oleh Datuk Abdul Karim Abdul Jalil selepas membenarkan rayuan akhirnya terhadap hukuman.
Beliau yang bersidang bersama-sama Datuk Abu Bakar Jais dan Datuk Supang Lian secara dalam talian, bagaimanapun menolak rayuan Zalani terhadap sabitan.
Mahkamah mendapati sabitan bagi tuduhan ketiga dan keempat selamat untuk dikekalkan selepas berpuas hati rayuan bekas guru tersebut tiada merit.
Pada prosiding itu, panel berkenaan turut menolak rayuan silang pendakwa raya terhadap keputusan Mahkamah Tinggi yang melepas dan membebaskan Zalani terhadap dua lagi tuduhan merogol mangsa yang sama.

Ketika membacakan keputusan itu, Hakim Abdul Karim berpendapat Mahkamah Tinggi tidak terkhilaf dalam keputusannya yang membolehkan panel berkenaan campur tangan dan mengubahnya.
Zalani diwakili oleh peguam Ram Singh manakala pihak pendakwaan diwakili oleh Timbalan Pendakwa Raya Zaki Asyraf Zubir. – KOSMO! ONLINE


Tikus berenang dalam paket minyak masak
Oleh KOSMO!

28 Mac 2022, 7:00 pm
JAKARTA – Sebuah klip video mendapat perhatian netizen Indonesia apabila memaparkan seekor tikus berenang di dalam sepaket minyak masak, lapor laman berita Suara.com.
Video itu tular setelah dimuat naik menerusi akaun Instagram milik @smart.gram.
Dalam rakaman itu, seekor tikus kelihatan terperangkap di dalam sepaket minyak masak. Tikus itu berulang kali cuba keluar daripada  bungkusan itu dengan berenang ke sisi menggunakan kakinya.
Walaupun baki minyak masak ketika itu hanya sedikit, pemiliknya tetap kecewa dengan kejadian itu. Ini kerana Indonesia kini berdepan dengan isu kekurangan bekalan minyak masak sehingga harga komoditi itu melambung tinggi.
Video itu mendapat perhatian netizen di ruangan komen.
“Kenapa tidak tutup rapat bungkusan itu?” kata seorang netizen.

“Makanya, jangan buat bukaan besar pada bungkusan minyak,” tulis netizen lain. – Agensi


Tak baik jadikan penyakit Jada sebagai bahan gurauan – Diana Danielle
Oleh NUR EMIRA SAIZALI

28 Mac 2022, 5:20 pm
PETALING JAYA – Insiden aktor antarabangsa Will Smith menampar rakan seindustri, Chris Rock di atas pentas Academy Awards susulan mengejek masalah keguguran rambut Jada Pinkett hari ini mendapat reaksi ramai.
Turut menyuarakan pendapat mengenai situasi mengejutkan itu ialah aktres terkenal, Diana Danielle berpandangan masalah kesihatan yang dilalui Jada tidak sepatutnya dijadikan bahan gurauan seperti dilakukan Chris.
TANGKAP layar InstaStory Diana yang menyuarakan pendapat mengenai insiden Will menampar Chris hari ini.
“Isteri dia mengalami Alopecia Areata. Kondisi yang membuatkan dia kehilangan rambut dan itu ialah penyakit Autoimun.
“Will pasti memahami kesukaran yang dilalui Jada. Tidak baik menjadikan penyakitnya sebagai satu bentuk gurauan,” kata pelakon filem Histeria tersebut menerusi InstaStorynya hari ini.
Tambah isteri kepada aktor, Farid Kamil itu, anugerah berprestij antarabangsa seperti Oscars juga tidak boleh digunakan sebagai platform untuk mengejek mahupun bergurau tentang kekurangan orang lain.
“Anda di atas pentas Oscars, untuk meraikan kejayaan individu dalam industri.

“Dia sepatutnya menyebarkan kesedaran mengenai penyakit tersebut tetapi memilih untuk merendah-rendahkannya,” katanya lagi.
Hari ini, Chris atau nama sebenarnya, Christopher Julius Rock berjenaka tentang Jada yang disifatkan berpotensi berlakon dalam filem G.I. Jane disebabkan kepala botaknya sesuai dengan watak utama filem berkenaan namun jenaka tersebut membuatkan Will naik angin.
Will yang tercalon dalam kategori Pelakon Lelaki Terbaik untuk filem King Richard naik ke atas pentas dan menampar Chris kerana tidak berpuas hati dengan mulut celoparnya.
Disebabkan insiden tidak dijangka tersebut, siaran langsung Academy Awards yang dipancarkan menerusi saluran Showcase Movies (Astro 413) tergendala seketika di Malaysia. – KOSMO! ONLINE


Askar Rusia didakwa serah kereta kebal demi wang tunai, kewarganegaraan Ukraine
Oleh KOSMO!

28 Mac 2022, 5:30 pm
KIEV, Ukraine – Seorang askar Rusia yang menyerahkan kereta kebalnya akan menerima ganjaran tunai  berjumlah £7,500 (RM41,606) selain layak memohon kewarganegaraan Ukraine, demikian menurut satu dakwaan seperti laporan akhbar Daily Star semalam.
Menurut Daily Star, askar Rusia itu dikatakan kecewa selepas mendapati pencerobohan berterusan ke atas Ukraine tidak mempunyai hala tuju yang jelas.
Menteri Dalam Negeri Ukraine, Victor Andrusiv berkata, anggota tentera bernama Misha itu adalah askar terakhir yang berada di dalam kereta  kebal Rusia tersebut.
Dia dikatakan takut ditembak mati oleh komander Rusia sekiranya dikesan telah  melarikan diri dari medan perang.
Satu perbincangan antara Misha dengan askar Ukraine diatur selepas dia menghubungi mereka.
“Beberapa hari lepas, Misha menelefon kami. Dia memberikan maklumat kepada perisikan tentera Ukraine. Mereka menandakan lokasinya dan dia tiba menemui kami. Pemeriksaan dron mendapati dia berseorangan,” kata Andrusiv.

Tambah Andrusiv, Misha akan menerima ganjaran berupa wang tunai pada akhir peperangan itu.
Pada masa yang sama, dia juga  diberikan sebuah televisyen, telefon, dapur dan bilik mandi selain akan diberi peluang untuk memohon kerakyatan Ukraine.
Askar Ukraine sering menghantar pesanan teks kepada tentera Rusia bagi menawarkan mereka peluang untuk menyerah kalah dan menyerahkan peralatan ketenteraan. – AGENSI


TLDM mahu projek LCS diteruskan
Oleh HARRITH HISHAM dan

28 Mac 2022, 5:00 pm
KUALA LUMPUR – Tentera Laut Diraja Malaysia (TLDM) memaklumkan projek perolehan enam buah kapal tempur pesisir pantai (LCS) yang tergendala perlu diteruskan berikutan keperluan terhadap kapal-kapal itu.
Panglimanya, Tan Sri Mohd. Reza Mohd. Sany berkata, kerajaan perlu membuat keputusan berkenaan projek tersebut secepat mungkin.
“LCS sebagai mana kita tahu, syarikat Boustead Naval Shipyard (BNS) ada masalah sedikit, namun kita harap kerajaan buat keputusan sebelum hujung bulan ini sama ada mahu meneruskan projek ini atau sebaliknya.
“Ini kerana TLDM berpandangan projek berkenaan perlu diteruskan kerana dah lama sangat kita tunggu,” katanya ketika ditemui di Pameran dan Persidangan Perkhidmatan Pertahanan Asia (DSA) 2022 dan Pameran Perkhidmatan Keselamatan Asia (NATSEC) 2022 di Pusat Pameran dan Perdagangan Antarabangsa Malaysia (MITEC), dekat sini hari ini.
Sebelum ini, pada 25 Januari lalu, Suruhanjaya Pencegahan Rasuah Malaysia (SPRM) telah menahan dua Ketua Pegawai Eksekutif syarikat Boustead Naval Shipyard (BNS) yang disyaki terbabit dalam kontrak perolehan enam LCS.
Menurut SPRM, kedua-dua individu itu ditahan selepas disyaki melakukan penyelewengan dan menerima rasuah menerusi pembayaran yang dibuat kepada tiga syarikat di luar negara.

Projek LCS bernilai RM9.128 bilion dianugerahkan kepada BNS oleh kerajaan melalui Kementerian Pertahanan pada tahun 2011 dan sejumlah RM6 bilion sudah dibayar bagi tujuan pembinaan keenam-enam kapal berkenaan secara serentak.
Bagaimanapun, hingga kini tiada satu pun LCS yang disiapkan dan diserah kepada TLDM, walaupun perjanjian kontrak pada Januari 2014 menggariskan bahawa LCS 1 iaitu dua buah kapal pertama sepatutnya diserahkan kepada kerajaan pada April 2019. – KOSMO! ONLINE


Amaran cuaca buruk di 6 negeri petang ini
Oleh ALWANI ZAFIRAH

28 Mac 2022, 5:27 pm
PETALING JAYA – Penduduk di negeri Perak, Pahang, Melaka, Johor, Sarawak dan Sabah dinasihatkan supaya berwaspada ekoran amaran ribut petir dan hujan lebat petang ini.
Jabatan Meteorologi Malaysia (MetMalaysia) dalam satu laporan berkata, cuaca buruk itu dijangka berterusan sehingga lewat petang hari ini.
“Hujan lebat, ribut petir dan angin kencang dijangka tertumpu sekitar Kerian, Larut, Matang dan Selama, Kuala Kangsar, Manjung, Bagan Datuk, Hilir Perak, Kinta, Perak Tengah, Kampar, Batang Padang dan Muallim di Perak.
“Selain itu, bagi negeri Pahang, cuaca buru yang sama bakal melanda di Tanah Tinggi Cameron, Lipis, Raub, Kuantan, Pekan dan Rompin serta keseluruhan Melaka,” katanya di sini hari ini.
Tambah MetMalaysia, di Johor, antara daerah yang bakal mengalami hujan lebat serta ribut petir adalah Tangkak, Muar, Batu Pahat, Kluang, Pontian, Kulai, Kota Tinggi dan Johor Bahru.
Sementara itu, bagi negeri Sarawak, amaran ribut petir dikeluarkan melibatkan kawasan Limbang dan beberapa bahagian di Sabah.

“Antaranya adalah Pedalaman (Sipitang, Tenom, Kuala Penyu, Beaufort, Keningau dan Tambunan), Pantai Barat, Tawau (Tawau dan Lahad Datu), Sandakan (Telupid, Kinabatangan, Beluran dan Sandakan) dan Kudat.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE


Buruh kampung dicekup ‘ratah’ anak kandung sejak setahun
Oleh MUHAMMAD AYMAN GHAFFA

28 Mac 2022, 5:07 pm
KOTA BHARU – Seorang buruh kampung diberkas selepas dipercayai memperkosa anak kandungnya yang kini berusia 15 tahun di rumahnya di Pasir Puteh dekat sini sejak setahun lalu.
Ketua Polis Kelantan, Datuk Shafien Mamat berkata, suspek berusia 49 tahun dicekup selepas isterinya membaca perbualan lucah dua beranak itu menerusi aplikasi WhatApps pada telefon pintar anaknya, Jumaat lalu.
Menurutnya, menerusi laporan yang dibuat oleh ibu mangsa, polis telah menahan suspek di rumahnya di sebuah kampung di Pasir Puteh dekat sini semalam.
“Siasatan awal mendapati, ibu dan bapa mangsa berkahwin pada tahun 2004 sebelum bercerai tiga tahun kemudian semasa remaja itu berusia enam bulan. Mangsa kini tinggal bersama ibunya di Melor, dekat sini bersama seorang lagi adik-beradiknya.
“Berdasarkan keterangan mangsa, dia pertama kali dirogol tahun lalu ketika sedang tidur di ruang tamu rumah bapanya. Lelaki itu memesan kepada remaja itu agar tidak menceritakan kejadian itu kepada sesiapa pun termasuk ibunya,” katanya ketika ditemui pemberita selepas menghadiri Program Sumbangan Warga Asnaf Polis Diraja Malaysia (PDRM) di Ibu Pejabat Polis Kontinjen (IPK) Kelantan, di sini hari ini.
Mengulas lanjut, Shafien memberitahu, siasatan mendapati, kekerapan bapa merogolnya dianggarkan sekali seminggu dan kejadian tersebut menyebabkan remaja berkenaan ketagih untuk melakukan perhubungan terlarang itu.

Menurutnya, berdasarkan keterangan mangsa, kali terakhir lelaki itu merogolnya pada Khamis lalu dan dia turut memaklumkan mereka telah melakukan perhubungan itu lebih 10 kali.
“Berdasarkan siasatan, lelaki itu akan mengambil mangsa di rumah pada waktu malam secara senyap-senyap semasa ibunya sedang tidur dan menghantar anaknya semula sebelum wanita tersebut terjaga.
“Mangsa telah dihantar ke Hospital Raja Perempuan Zainab II di sini dan doktor mengesahkan remaja itu tidak mengandung selain ada kesan koyakan lama pada kemaluannya,” katanya.
Tambah Shafien, suspek kini ditahan reman selama tujuh hari sehingga Sabtu ini dan kes disiasat mengikut Seksyen 376(3) Kanun Keseksaan kerana melakukan kesalahan rogol dan sumbang mahram. -KOSMO! ONLINE


Agong berkenan lawat pameran DSA 2022
Oleh HARRITH HISHAM

28 Mac 2022, 5:46 pm
KUALA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan mencemar duli melawat Pameran dan Persidangan Perkhidmatan Pertahanan Asia (DSA) 2022 dan Pameran Perkhidmatan Keselamatan Asia (NATSEC) 2022, hari ini.
Keberangkatan baginda disambut Menteri Kanan Pertahanan, Datuk Seri Hishammuddin Hussein, Menteri Dalam Negeri, Datuk Seri Hamzah Zainudin dan Panglima Angkatan Tentera, Jeneral Tan Sri Affendi Buang.
Dalam lawatan tersebut, baginda berkenan melawat ketiga-tiga aras ruang pameran yang terletak di Pusat Pameran dan Dagangan Antarabangsa Malaysia (MITEC).
DSA 2022 edisi ke-17 kali ini dianjurkan bersama Kementerian Pertahanan dan Kementerian Dalam Negeri yang bertemakan ‘Memajukan Era baru Pertahanan dan Keselamatan’ bermula hari ini sehingga 31 Mac. – KOSMO! ONLINE


Sindiket edar dadah di kawasan Felda tumpas
Oleh ABDUL RASHID ABDUL RAHMAN

28 Mac 2022, 4:43 pm
KUANTAN – Polis berjaya menumpaskan sindiket pengedaran dadah di kawasan Felda di daerah ini selepas menahan empat lelaki serta merampas dadah jenis syabu dan heroin dianggarkan bernilai RM76,164.
Dalam empat serbuan berasingan itu, polis berjaya menyita wang tunai dan harta dianggarkan bernilai RM559,928 menjadikan keseluruhan rampasan termasuk dadah RM636,092.
Ketua Polis Pahang, Datuk Ramli Mohamed Yoosuf berkata, serbuan pertama dilakukan di sebuah rumah di Taman Sri Mahkota di sini pada pukul 5 petang Khamis lalu yang berjaya menahan seorang lelaki berusia 32 tahun dan merampas dadah jenis syabu seberat 230.5 gram.
“Hasil maklumat serbuan pertama, pada pukul 6.30 petang hari yang sama polis melakukan serbuan kedua dan berjaya menahan seorang lelaki berusia 42 tahun di hadapan sebuah rumah di Taman Sri Mahkota, di sini yang dipercayai menjadi ‘master mind’ dalam sindiket tersebut.
“Hasil interogasi daripada tangkapan kedua, seorang lelaki berusia 32 tahun diberkas dalam sebuah kereta di tempat letak kereta Plaza Tol Gambang serta merampas dadah disyaki jenis heroin seberat 2,274.25 gram dan dadah disyaki jenis syabu seberat 1,038 gram,” katanya dalam sidang akhbar di Ibu Pejabat Polis Kontinjen (IPK) Pahang di sini hari ini.
Tambah beliau, dalam serbuan keempat pada pukul 11.30 malam hari yang sama polis berjaya menahan seorang lelaki berusia 34 tahun di tepi jalan hadapan perhentian bas simpang Lepar Hilir Gambang di sini yang dipercayai berperanan sebagai ‘runner’ dalam sindiket berkenaan.

Menurutnya, nilai rampasan dadah berjumlah RM76,164 melibatkan dadah disyaki jenis heroin yang dianggarkan bernilai RM30,474 dan syabu yang bernilai RM45,690.
“Hasil siasatan awal mendapati sindiket ini memperolehi bekalan dadah dari Lembah Klang untuk diedarkan di kawasan Felda sekitar daerah ini,” ujarnya.
Katanya, keempat-empat suspek ditahan reman selama tujuh hari bermula 26 Mac lalu dan kes disiasat mengikut Seksyen 39B Akta Dadah Berbahaya 1952 yang boleh dihukum gantung sampai mati jika sabit kesalahan. -KOSMO! ONLINE


Jimat RM31juta naik taraf jalan FR05 sepanjang 45 kilometer
Oleh MOHD YUNUS YAKKUB

28 Mac 2022, 5:55 pm
SABAK BERNAM – Kerajaan berjaya menjimatkan kos sehingga RM3tanjo1juta bagi kerja-kerja penaiktarafan Jalan Persekutuan 5 (FR05) sepanjang 45 kilometer (km) dari Tanjong Karang ke Sabak Bernam.
Menteri Kanan Kerja Raya, Datuk Seri Fadillah Yusof berkata, kerja-kerja tersebut berjaya disiapkan Februari lalu daripada jangkaan bulan ini selepas bermula pada tahun 2016.
Katanya, berdasarkan kos awal projek adalah berjumlah RM780juta dan berjaya disiapkan pada kadar kos RM749juta sahaja.
“Jadi, dapat jimat sehingga RM31juta dan penjimatan ini juga dibantu skop projek dapat dikurangkan dan digabungkan selepas ada maklumbalas dari pelan asal.
“Selain itu, ketiadaan kaedah cukai barangan dan perkhidmatan (GST) kepada Cukai Jualan dan Perkhidmatan (SST),” katanya pada sidang akhbar selepas majlis penyerahan projek naik taraf FR05 di sini, hari ini.
Dianggarkan sebanyak 19,411 kenderaan sehari menggunakan laluan ini bersamaan 7,085,015 kenderaan setahun yang mendapat faedah dengan perjalanan lancar tanpa dikenakan sebarang tol.

Kata beliau, menerusi penaiktarafan itu dapat melebarkan laluan daripada dua lorong kepada empat lorong dua hala, beberapa jejambat dan persimpangan bertingkat dan pusingan U bagi bagi memudahkan khususnya penduduk setempat.
Fadillah memaklumkan, sasaran FRO5 yang merupakan jajaran Lebuh Raya Persisiran Pantai Barat (WCE) adalah meningkatkan saling hubungan antara negeri dan daerah khususnya di Selangor.
“FRO5 ini akan menghubungkan WCE yang dalam pelaksanaan dengan sebahagian akan disiapkan pada tahun depan dan selebih kecilnya pada 2024.
“Jalan ini dibiayai menerusi peruntukkan kerajaan dan WCE pula dibiayai pihak swasta melalui sistem tol,” jelasnya. -KOSMO!ONLINE


Dua anjing K9 kesan mangsa tertimbus runtuhan kuari
Oleh ASLIZA MUSA

28 Mac 2022, 4:51 pm
IPOH – Dua ekor anjing dari Unit Anjing Pengesan (K9) bomba digerakkan ke tapak kuari di Keramat Pulai di sini bagi mengesan dua mangsa tertimbus dalam runtuhan batu sejak 8 Mac lalu.
Timbalan Komander Operasi II, Jabatan Bomba dan Penyelamat (JBPM) Perak, Umrani Che Mat berkata, struktur batu dan runtuhan tidak membahayakan anggota penyelamat membolehkan K9 dibawa masuk.
“Pagi tadi, pencarian K9 menunjukkan minat pada satu spot (titik), cuma ia tidak berapa kuat.
“Jadi, kita akan gerakkan anjing itu sekali lagi petang ini namun bergantung pada keadaan semasa cuaca,” katanya ketika dihubungi di sini hari ini.
Jelasnya, pencarian akan diatur gerak selepas kerja-kerja menggerudi lubang pada titik berkenaan diperluaskan sedikit untuk mendapatkan keputusan yang lebih tepat. – KOSMO ONLINE


Bau busuk bongkar penemuan mayat dalam longkang
Oleh NOR SHAFAWATI YUP

28 Mac 2022, 4:28 pm
SEREMBAN – Misteri bau busuk akhirnya terungkai apabila mayat seorang lelaki dijumpai di dalam longkang, tepi Jalan Tok Ungku bersebelahan Sekolah Bukit Mewah, Rahang di sini semalam.
Ketua Polis Daerah Seremban, Asisten Komisioner Nanda Maarof berkata, dalam kejadian pada pukul 7.12 malam, saksi kejadian yang dalam perjalanan dari tempat kerja ke Pasar Malam Rahang telah terhidu bau busuk sebelum menemui mayat tersebut.
“Mangsa memakai baju berkolar dan ‘vest’ bertulisan ‘security’ pada bahagian belakang, namun mangsa didapati tidak mengenakan seluar, berselipar atau kasut.
“Tiada sebarang dokumen pengenalan diri ditemui pada mayat mangsa dan juga di sekitar tempat kejadian. Bahagian Unit Pengesan Anjing (K9) cuba mengesan bahan bukti tetapi tidak menjumpai apa-apa,” katanya dalam kenyataan di sini hari ini.
Menurutnya, hasil siasatan awal Unit Forensik, Ibu Pejabat Polis Kontinjen (IPK) Negeri Sembilan tidak dapat memastikan punca kematian mangsa kerana keadaan mayat yang telah membengkak dan berkulat.
“Mangsa dianggarkan telah meninggal dunia lebih kurang empat hari dan tiada sebarang unsur jenayah yang boleh dikaitkan dengan kematian mangsa,” katanya.

Ujarnya, punca kematian mangsa hanya akan diperoleh sehingga selesai bedah siasat dan setakat ini kes diklasifikasikan sebagai mati mengejut (SDR). -KOSMO! ONLINE


Malaysia, Filipina dan Indonesia perluas kerjasama TCA
Oleh HARRITH HISHAM dan

28 Mac 2022, 3:42 pm
KUALA LUMPUR – Perjanjian Kerjasama Trilateral (TCA) di antara Malaysia, Filipina dan Indonesia menggariskan tiga perjanjian baharu bagi mengukuhkan keselamatan pertahanan di rantau ini.
Menteri Pertahanan, Datuk Seri Hishammuddin Tun Hussein berkata, TCA hari ini adalah penting, dan berfungsi sebagai bukti komitmen kuat negara terhadap pertahanan dan keselamatan perairan terutama di Laut Sulu dan Sulawesi.
“Antara perjanjian yang digariskan adalah untuk mengembangkan TCA melangkaui sfera pertahanan semasa dengan berkesan menggabungkan pendekatan pelbagai agensi, yang kita rasa perlu melibatkan kementerian dan agensi berkaitan.
“Selain itu, kita akan mempercepatkan penempatan Pegawai Perhubungan Peronda Maritim Trilateral (TMP LO) di setiap negara untuk membolehkan pertukaran maklumat yang berkesan, pemantauan dan pelaksanaan pengawasan maritim dan aktiviti udara,” ujarnya.
Beliau berkata demikian ketika sidang akhbar selepas mempengerusikan mesyuarat TCA di peringkat menteri dalam Pameran Perkhidmatan Pertahanan Asia (DSA 2022) dan Keselamatan Kebangsaan Asia (NATSEC 2022) di Pusat Perdagangan Antarabangsa Malaysia (MITEC) hari ini.
Turut hadir, Setiausaha Pertahanan Filipina, Delfin Lorenzana dan Menteri Pertahanan Republik Indonesia, Prabowo Subianto.

Hishammuddin berkata, dalam membendung keganasan jenayah aktiviti perhubungan di rantau ini, penekanan yang lebih besar akan dilakukan dalam perisikan untuk pengawasan masa depan operasi untuk meningkatkan produktiviti.
Jelasnya, mesyuarat TCA itu diadakan sekurang-kurangnya setiap tahun sekali di kalangan tiga negara tersebut untuk meningkatkan penglibatan dan komitmen strategik.
“Saya ingin tekankan bahawa TCA telah dan adalah penting dalam bertindak sebagai pencegahan jenayah-keganasan. Sebagai contoh, insiden sifar penculikan-untuk-tebusan (KFR) yang dilaporkan pada tahun 2021.
“Kami telah menunjukkan kepada dunia bahawa keselamatan serantau yang kukuh adalah jalan ke hadapan di samping memastikan keselamatan rakyat kekal diutamakan pada saat kritikal ketika kita memasuki era pasca-pandemik,” katanya. -KOSMO! ONLINE


AS akan lepaskan berbilion nyamuk mutan
Oleh KOSMO!

28 Mac 2022, 4:15 pm
WASHINGTON – Agensi Perlindungan Alam Sekitar (EPA) meluluskan projek perintis Oxitec yang bertujuan untuk melepaskan berbilion-bilion nyamuk diubah suai secara genetik di negeri Florida dan California, lapor laman berita Wion News semalam.
Sebuah syarikat bioteknologi berpangkalan di Britain, Oxitec telah membiakkan berjuta-juta nyamuk diubah suai secara genetik dalam usaha mengekang pembiakan spesies itu yang menyebarkan pelbagai penyakit berbahaya kepada manusia.
Syarikat tersebut mencipta nama dalam teknologi kawalan makhluk perosak biologi.
“Pasukan kami amat berbangga kerana menerima satu lagi kelulusan penting daripada EPA.
“Perluasan usaha ini mencerminkan perkongsian kukuh di peringkat tempatan, negeri dan nasional,’’ kata Ketua Pegawai Eksekutif Oxitec, Gray Frandsen dalam satu kenyataan.
Oxitec memaklumkan bahawa dua projek perintis telah diluluskan termasuk projek Daerah Kawalan Nyamuk dan Vektor Delta (Delta MVCD) di California dan inisiatif Daerah Kawalan Nyamuk Florida Keys (FKMCD) di Florida.

Kelulusan terbaharu itu juga adalah lanjutan daripada Permit Penggunaan Eksperimen (EUP) yang diberikan pada 2020 oleh EPA untuk projek perintis di Florida Keys yang telah dijalankan dan mencatat kejayaan pada 2021.
Oxitec memaklumkan, teknologi kawalan makhluk perosak biologi itu adalah selamat, mapan dan tidak membahayakan serangga bermanfaat seperti lebah dan rama-rama.
Kaedah itu terbukti berjaya mengawal nyamuk Aedes aegypti yang membawa penyakit demam denggi. Wabak demam denggi telah menyerang komuniti di Florida, California dan negeri-negeri AS lain.
Menurut Oxitec, matlamatnya adalah untuk mengurangkan penularan penyakit berbahaya bawaan nyamuk seperti denggi, Zika, demam kuning dan chikungunya.
Menurut data syarikat itu, sejak pertama kali dikesan di California pada 2013, spesies Aedes aegypti telah merebak dengan pantas ke lebih 20 daerah di seluruh negeri dan meningkatkan risiko wabak penyakit. – Agensi


Bot pom-pom seludup 43 PATI gagal lolos
Oleh ISKANDAR SHAH MOHAMED

28 Mac 2022, 3:06 pm
KLANG – Cubaan sebuah bot pom-pom membawa 43 pendatang asing tanpa izin (PATI) meloloskan diri ketika dikejar pihak berkuasa gagal apabila dicekup kira-kira 1.6 batu nautika barat daya Sungai Janggut, Kapar di sini malam tadi.
Dalam kejadian pukul 12.10 tengah malam itu, kesemua warga Indonesia termasuk kanak-kanak lelaki berusia lima hingga 47 tahun berkenaan ditahan selepas bot mereka berjaya dipintas.
Pengarah Maritim Selangor, Kepten Maritim Mohammad Rosli Kassim berkata, radar Sistem Pengawasan Laut (SWASLA) Maritim Malaysia mengesan sebuah vesel mencurigakan sedang bergerak sekitar perairan Pulau Angsa menuju ke Jeram, Kuala Selangor.
Katanya, sebuah bot ronda yang menjalankan Op Belangkas kemudian digerakkan ke lokasi berkenaan.
“Anggota penguat kuasa menemukan sebuah bot sarat penumpang dan diarah berhenti namun tidak diendahkan.
“Bot itu kemudian bertindak memecut laju namun berjaya dipintas dan ditahan dalam tempoh 10 minit,” katanya dalam kenyataan hari ini.

Jelas beliau, pemeriksaan kemudian mendapati 30 lelaki, 12 wanita dan seorang kanak-kanak lelaki berada di bot tersebut.
“Bot dan kesemua yang ditahan dibawa ke Jeti Pasukan Polis Marin, Pulau Indah untuk tindakan lanjut lanjut dan kes disiasat mengikut Akta Imigresen 1959/63 dan Akta Anti Pemerdagangan Orang dan Penyeludupan Migran 2007 (ATIPSOM),” katanya. -KOSMO! ONLINE


Sultan Johor arah lima gerai terbakar dibaik pulih segera
Oleh MOHAMAD FAIZAL HASHIM

28 Mac 2022, 3:54 pm
JOHOR BAHRU – Dalam tempoh kurang 24 jam, kerja-kerja pembinaan lima gerai yang musnah dalam kebakaran di Felda Ulu Tebrau, semalam sudah dilaksanakan pagi tadi.
Kerja-kerja tersebut dijalankan selepas Sultan Johor, Sultan Ibrahim Sultan Iskandar berangkat bertemu dengan mangsa-mangsa kebakaran, malah baginda bertitah segala kos pembinaan akan dibiayai sepenuhnya Yayasan Sultan Ibrahim Johor (YSIJ).
Pada pagi ini, kerja-kerja meroboh gerai bagi pembinaan semula telah bermula dengan dipantau sendiri oleh wakil baginda, Mejar Cina Datuk David Wong.
Kerja-kerja pembinaan semula lima gerai itu rancak dijalankan.
“Tengah hari semalam saya melawat kawasan kejadian dan pagi ini kerja-kerja sudah pun bermula. Saya sentiasa mahu tindakan pantas membantu rakyat. Ini merupakan cara kerja saya, kurangkan bercakap lebihkan bekerja,” titah baginda kepada Royal Press Office (RPO).
Terdahulu, David Wong turut menyampaikan sumbangan peribadi Sultan Johor kepada mangsa kebakaran beserta kotak sumbangan makanan YSIJ.
“Sultan Johor sendiri yang melukis pelan pembinaan secara terperinci dari segi bahan binaan serta warna cat. Baginda juga berkenan untuk menyediakan tandas bagi kemudahan peniaga dan pelanggan.

“Kerja-kerja meroboh gerai dan perbincangan pelan bersama pemilik gerai dilakukan pada hari ini agar pembinaan semula dapat dilakukan segera seperti yang dititahkan oleh baginda,” katanya. -KOSMO! ONLINE


Lelaki dijumpai rentung dalam kereta
Oleh MOHAMAD FAIZAL HASHIM

28 Mac 2022, 4:13 pm
ISKANDAR PUTERI – Seorang lelaki mati rentung dalam kebakaran sebuah kereta di tepi jalan berdekatan perumahan Iskandar Malaysia, dekat sini tengah malam tadi.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, pihaknya menerima panggilan daripada orang awam mengenai kejadian itu pada pukul 12.03 tengah malam.
Beliau berkata, hasil siasatan awal dan temu bual terhadap saksi awam mendapati kereta berkenaan berhenti di tepi jalan bahagian luar Taman perumahan dalam keadaan enjin hidup, lampu menyala dan terbakar.
“Menurut maklumat saksi, terdapat seseorang terperangkap dalam kereta yang diberhenti di luar perumahan berkenaan.
“Siasatan di tempat kejadian mendapati seorang lelaki telah terbakar dan pemeriksaan dijalankan mendapati tiada butiran atau pengenalan diri dan tiada barang-barang berharga yang dijumpai,” katanya dalam kenyataan hari ini.
Dzulkhairi berkata, mayat mangsa telah dikeluarkan dari kereta oleh Anggota Forensik Ibu Pejabat Polis Kontinjen (IPK) Johor dengan bantuan anggota Jabatan Bomba dan Penyelamat di lokasi.

“Mayat mangsa dalam keadaan rentung hampir seluruh badan, tangan dan jari terputus telah dibawa ke Hospital Sultanah Aminah (HSA) untuk dibedah siasat. Waris dan keluarga mangsa masih dikesan,” ujarnya.
Tambahnya, kertas siasatan kematian mengejut (SDR) telah dibuka dan siasatan lanjut masih diteruskan. -KOSMO! ONLINE


Keguguran rambut dalam tempoh singkat antara gejala Alopecia
Oleh KOSMO!

28 Mac 2022, 4:05 pm
PETALING JAYA – Keguguran rambut dalam tempoh yang singkat dan ketika cuaca sejuk merupakan antara gejala utama dapat dilihat pada individu yang menghidap penyakit Alopecia.
Terdahulu, pelakon Hollywood, Will Smith menyerbu ke pentas Oscar dan menampar muka pelawak, Chris Rock selepas menjadi emosi kerana berjenaka tentang isterinya, Pinkett Smith dalam insiden malam gala yang tular baru-baru ini.
Difahamkan Smith tidak dapat membiarkan orang lain berkata tentang isterinya yang sedang bergelut dengan penyakit Alopecia dan pada tahun lepas, Pinkett mengumumkan dia telah mencukur rambutnya akibat masalah kesihatan yang dialaminya.
Sehubungan itu, Public Health Malaysia menerusi ciapan di laman Twitternya memaklumkan Pinkett merupakan seorang penghidap penyakit Alopecia sejak tahun 2018 dan ia merupakan penyakit autoimun yang boleh menyebabkan seseorang itu mengalami beberapa gejala secara fizikal.
“Antaranya adalah mengalami tompok botak kecil pada kulit kepala atau bahagian lain badan seseorang pesakit Alopecia.
“Selain itu, pesakit juga akan menerima gejala seperti kuku jari dan kuku kaki yang menjadi merah, rapuh dan berlubang,” ciapnya.

Jelas portal tersebut lagi, rambut pesakit Alopecia akan mula keguguran dalam masa yang singkat serta ketika cuaca sejuk.
“Ini adalah penyakit autoimun apabila tubuh menyerang folikel rambut dan menyebabkan keguguran rambut di mana-mana bahagian badan.
“Punca berlaku masalah ini adalah kerana faktor genetik, perubahan hormon, tertekan, pengambilan ubat-ubatan, suplemen, produk rambut dan kesan dari radioterapi,” ujarnya.
Sementara itu, dinasihatkan juga agar individu yang mengalami masalah kehilangan rambut dalam masa yang singkat atau terdapat tompok botak kecil pada kulit kepala diminta segera mendapatkan pemeriksaan lanjut. – KOSMO! ONLINE


Wanita tular bawa ibu saudara OKU dalam raga terharu prihatin orang ramai
Oleh MOHD AZLI ADLAN

28 Mac 2022, 3:15 pm
KUALA TERENGGANU – Seorang peniaga wanita yang tular selepas videonya menaiki motosikal roda tiga bersama ibu saudaranya merupakan orang kelainan upaya (OKU) dalam keadaan panas terik tular merayu agar penyebaran maklumat peribadinya dihentikan.
Dia yang mahu dikenali sebagai Yati, 40-an memberitahu telah dihubungi ramai pihak sejak video tersebut tular di media sosial sejak semalam.
“Saya hargai simpati dan sokongan diberikan. Rakyat Malaysia memang prihatin, ramai menyatakan hasrat untuk memberi bantuan.
“Begitupun, saya dengan rendah hati menolak sebarang bantuan dan lebih gembira sekiranya ia diberikan kepada insan yang lebih memerlukan,” katanya menerusi laman Facebook live di sini semalam.
Sebelum ini, video yang memaparkan Yati menunggang motosikal roda tiga sambil cuba melindungi seorang wanita OKU daripada panas terik dengan beg plastik sewaktu melalui Jambatan Angkat Kuala Terengganu, di sini tular di media sosial.
Penyebaran video berdurasi 28 saat itu menggamit simpati ramai netizen yang memuji keikhlasan Yati menjaga wanita OKU terbabit.

Yati memberitahu setakat ini, pendapatannya berniaga aiskrim potong dan produk kesihatan masih mencukupi untuk menyara keluarga. – KOSMO! ONLINE


Amira Aisya nafi lepas tangan isu kebakaran premis perniagaan
Oleh MOHAMAD FAIZAL HASHIM

28 Mac 2022, 3:32 pm
JOHOR BAHRU – Ahli Dewan Undangan Negeri (ADUN) Puteri Wangsa, Amira Aisya Abd. Aziz menafikan wakilnya bersikap lepas tangan berhubung aduan kes kebakaran membabitkan lima premis perniagaan di Felda Ulu Tebrau, di sini Jumaat lalu.
Amira Aisya berkata, dakwaan bahawa wakilnya memberi alasan untuk tidak menghulurkan pertolongan seperti yang tular di laman sosial adalah tidak benar.
Jelasnya, pada hari kejadian, dia tiada di kawasan namun telah menghubungi wakil komuniti di Felda Ulu Tebrau serta Pengurus Felda Ulu Tebrau untuk mengetahui keadaan.
“Saya juga berkesempatan menziarah rumah kedai yang terkesan dan Alhamdulillah, selepas itu Tuanku, Sultan Johor juga mencemar duli turun ke kawasan dan perkenan membiayai pembinaan keseluruhan rumah kedai yang terjejas.
“Saya tahu bahawa wakil saya di kawasan tersebut tidak akan berkata begitu seperti yang ditularkan, itu tidak benar.
“Ia kerana selepas Pilhan Raya Negeri (PRN) Johor, kami terus turun padang dan cuba menyelesaikan masalah rakyat yang dialami oleh penduduk setempat,” katanya kepada pemberita.

Terdahulu, tular dakwaan berkaitan wakilnya yang didakwa tidak bekerjasama terhadap pengaduan kes kebakaran rumah kedai di Felda Ulu Tebrau.
Amira Aisya menjadi calon Parti Ikatan Demokratik Malaysia (MUDA) di Puteri Wangsa yang mencatatkan kemenangan sulung bagi parti itu di PRN Johor. -KOSMO! ONLINE


Natasha Hudson kembali jadi isteri, mohon perkahwinan tak disensasikan
Oleh MOHD. HAIKAL ISA

28 Mac 2022, 3:29 pm
PETALING JAYA – Aktres jelita, Natasha Hudson kembali bergelar isteri apabila selamat mendirikan rumah tangga dengan lelaki pilihan yang dikenali dengan nama Jay Jasmin.
Pasangan tersebut disatukan sebagai suami isteri di Masjid Al Umm, Bandar Baru Bangi, Selangor hujung minggu lalu.
Natasha atau nama sebenarnya, Natasha Liana Hudson, 40, bagaimanapun menerusi Instastory mengharapkan agar perkahwinannya kali ini tidak disensasikan pihak media.
“Doakanlah banyak-banyak buat kami dan sekeluarga hingga ke akhir hayat. Buat pihak media, tolong jangan keluar dengan tajuk laporan tidak betul demi menjual berita kalian.
“Saya akan mengambil tindakan keras sekiranya kalian mencalarkan nama baik saya dan keluarga. Tak perlu tulis berapa banyak kali (saya sudah kahwin).
“Tolong tulis tajuk yang positif kalau kalian berniat nak tulis kerana saya tidak mahu sebarang publisiti murahan,” kata Natasha.

Menerusi laporan kepada media, Natasha memberitahu Jay seorang lelaki yang sangat memahami dirinya sebagai seorang wanita dan banyak mengajar dirinya erti kehidupan.
Menerusi Instastory, Natasha memuat naik semula beberapa keping foto yang dikongsi oleh rakan selebriti dan kenalan yang hadir ke majlis pernikahan mereka itu.
Dalam perkongsiannya tersebut, pasangan berkenaan dilihat mengenakan baju sedondon berwarna pic seraya duduk bergambar di atas pelamin ringkas.
Sejurus upacara pernikahan itu, Natasha dan Jay mengadakan majlis resepsi secara kecil-kecilan yang hanya dihadiri keluarga dan rakan-rakan di kediaman pengantin lelaki.
Difahamkan, hubungan Natasha dengan Jay yang berusia lebih muda mula rapat sejak setahun lalu semasa dirinya menyertai aktiviti luncur ombak di Langkawi, Kedah.
Terdahulu, Natasha bercerai dengan suami keempatnya iaitu Noor Nashriq pada Oktober 2019 selepas setahun berkahwin.
Pada Oktober 2018, Natasha atau Natasha Liana Hudson mengakui sudah bercerai dengan bekas suami, Carleed Khaza atau Khalid Kamal yang dinikahinya pada April 2012.
Sepanjang enam tahun berkahwin, mereka dikurniakan dua cahaya mata perempuan iaitu Naeema Kalila dan Faatimah.
Sebelum itu, Natasha pernah berkahwin dengan Mohd. Faiz Mohd. Raih pada 2006 namun rumah tangga mereka hanya bertahan selama empat bulan.
Pelakon filem Chermin itu berkahwin buat kali pertama dengan seoranh ahli perniagaan, Datuk Shahrin Zahari pada Julai 2007 namun perkahwinan mereka hanya bertahan selama dua tahun. Mereka dikurniakan seorang cahaya mata perempuan bernama Neesa Helena. – KOSMO! ONLINE


Jabatan Pertanian sokong usaha hasilkan makanan alternatif untuk ayam
Oleh NOR SHAFAWATI YUP

28 Mac 2022, 3:21 pm
SEREMBAN – Jabatan Pertanian menyokong usaha dijalankan oleh Universiti Putra Malaysia (UPM) bagi menawarkan kepakaran dalam projek penyelidikan makanan alternatif untuk ayam dengan penggunaan hampas kelapa sawit sebagai usaha menstabilkan harga sumber protein itu di negara ini.
Ketua Pengarah Pertanian, Datuk Zahimi Hasan berkata, apabila berlaku kenaikan harga dalam komoditi makanan memang ia menjadi isu yang akan dibangkitkan.
“Jadi apa jua yang dicadangkan, kita (Jabatan Pertanian) menyokong selagi ia dapat kurangkan kos pengeluaran tetapi kita perlu buat kajian sama ada ia bersesuaian atau tidak.
“Kalau kajian itu dapat menghasillan produk yang setanding dengan makanan ayam yang asal iaitu soya, jagung dan sebagainya, kita terima dan menyokong sepenuhnya cadangan tersebut,” katanya kepada pihak media pada Program Jelajah Sistem GeoTanaman Aspirasi Keluarga Malaysia Negeri Sembilan di sini hari ini.
Beliau berkata demikian ketika diminta mengulas cadangan Pakar Ternakan Ayam UPM, Profesor Datuk Dr. Zulkifli Idrus untuk menggunakan hampas kelapa sawit yang mempunyai karbohidrat tinggi dan boleh menggantikan jagung serta kacang soya dalam pembuatan makanan ayam.
Menurut Zahimi, UPM merupakan sebuah badan penyelidik dan universiti awam yang sentiasa menghasilkan teknologi serta inovasi.

“Justeru, apa jua yang boleh membantu dalam meningkatkan pengeluaran bahan makanan bukan sahaja makanan ternakan, kami selaku jabatan menyokong sepenuhnya,” katanya lagi. -KOSMO! ONLINE


Rumah, kenderaan dan khemah rosak akibat angin kencang
Oleh ASLIZA MUSA

29 Mac 2022, 9:06 pm
IPOH – Hujan lebat dengan angin kencang di beberapa kawasan petang tadi menyebabkan pokok tumbang dan meranapkan khemah peniaga bazar Ramadan di Medan Gopeng.
Beberapa rumah dan kenderaan juga dilaporkan rosak akibat dihempap pokok tumbang.
Jurucakap Jabatan Bomba dan Penyelamat Malaysia (JBPM) Perak berkata, pihaknya menerima panggilan kecemasan antara pukul 3.34 hingga 6.16 petang membabitkan kes pokok tumbang di Ipoh, Gopeng, Kampar dan Bidor.
Bagaimanapun katanya, tiada mangsa dilaporkan terbabit dalam kejadian itu
“Antara kawasan yang terlibat adalah  Greentown di sini, Kampung Gunung Panjang, Gopeng; Batu Karang, Kampar dan Kampung Poh, Bidor.
“Pasukan daripada balai bomba berhampiran dihantar ke lokasi kejadian untuk pemeriksaan serta membantu mengalihkan pokok terbabit.

“Laporan yang diterima membabitkan kes pokok tumbang menghempap rumah dan kereta serta merintangi jalan. Tiada mangsa dilaporkan terlibat,” katanya di sini hari ini. – KOSMO ONLINE


Remaja dikhuatiri lemas terjatuh ketika memancing
Oleh ABDUL RASHID ABDUL RAHMAN

29 Mac 2022, 9:32 pm
BENTONG- Seorang remaja dikhuatiri lemas selepas terjatuh ke dalam loji air Felda Mempaga di Karak dekat sini hari ini.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, dalam kejadian kira-kira pukul 5.53 petang itu mangsa yang berusia 14 tahun dipercayai terjatuh ketika memancing di loji berkenaan.
“Pasukan bomba yang bergegas ke lokasi kejadian membuat operasi pencarian di kawasan sekitar loji dan mangsa masih belum ditemukan,” katanya di sini hari ini. – KOSMO! ONLINE


85,700 calon duduki sesi kedua SPM
Oleh DIYANATUL ATIQAH ZAKARYA

29 Mac 2022, 9:13 pm
MELAKA – Seramai 85,700 calon Sijil Pelajaran Malaysia (SPM) 2021 direkodkan tidak dapat menduduki sesi pertama peperiksaan selepas terkesan dengan jangkitan Covid-19 dan bencana banjir yang melanda negara baru-baru ini.
Menteri Pendidikan, Datuk Dr. Radzi Jidin berkata, kesemua calon tersebut bagaimanapun telah dijadualkan menduduki sesi kedua yang akan bermula pada 5 April sehingga 19 Mei depan.
Katanya, mengikut pecahan seramai 84,949 calon tidak dapat menduduki peperiksaan disebabkan jangkitan Covid-19, manakala 751 pelajar telah terkesan dalam bencana banjir.
“Kita lihat bahawa seramai 85,700 daripada 407,097 calon SPM tidak dapat menduduki sesi pertama, jadi mereka telah dijadualkan untuk menduduki sesi kedua bagi kertas-kertas tertentu yang tidak dapat dihadiri sebelum ini.
“Ini kerana sama ada mereka dikuarantinkan, terkesan dengan banjir mahupun atas sebab-sebab yang telah disahkan oleh Pengarah Lembaga Peperiksaan,” katanya.
Beliau berkata demikian ketika ditemui pemberita selepas menghadiri Majlis Kesyukuran Pengurusan Peperiksaan SPM 2021 di Sekolah Menengah Teknik Melaka, Bukit Piatu di sini, hari ini.

Tambahnya, bagi negeri Melaka seramai 3,407 daripada 13,152 calon SPM 2021 akan turut terlibat dalam peperiksaan sesi kedua itu.
Mengulas lanjut beliau memberitahu, dengan berakhirnya sesi pertama SPM 2021 pada hari ini, kesemua 23,855 pemeriksa dilantik juga telah memulakan tugas masing-masing.
“Setelah tamatnya kertas terakhir iaitu Lukisan Kejuruteraan pada hari ini, maka pemeriksa juga telah memulakan pemeriksaan kertas untuk memastikan keputusan dapat dikeluarkan pada masa yang ditetapkan.
“Keputusan peperiksaan bagi sesi pertama dan kedua akan keluar pada tarikh yang sama, seperti tahun lalu,” katanya. – KOSMO! ONLINE


Lamar Amelia jadi kekasih, Aedy Ashraf kunci mulut
Oleh NUR EMIRA SAIZALI

29 Mac 2022, 10:12 pm
PETALING JAYA – “Jika mengenai cerita peribadi, saya memilih untuk tidak komen.”
Demikian respons pelakon, Aedy Ashraf berhubung video tular lamaran buat aktres jelita, Amelia Henderson sebagai kekasihnya secara terbuka pada sebuah festival makanan di ibu negara baru-baru ini.
Enggan mengulas apatah lagi mengiyakan hal tersebut, pelakon drama Budak Tebing itu memilih pendekatan mengunci mulut dan hanya mahu berkongsi mengenai perkembangan kariernya kepada umum.
Aedy atau nama sebenarnya Mohamad Addy Ashraf Rosmadi, 28, berkata demikian pada sidang akhbar virtual drama terbaharu lakonannya, Bila Hati Memilih Dia hari ini.
Terdahulu, nama Aedy dan Amelia menjadi topik bualan netizen selepas videonya melutut dan melamar Amelia sebagai kekasihnya.
Selepas video tular, kedua-duanya dilihat aktif membuat ciapan seolah-olah memberi bayangan mereka kini sudah bergelar pasangan bercinta.

Sebelum ini, pasangan selebriti muda pernah digosipkan bercinta selepas muncul sebagai hero dan heroin dalam drama Kisah Cinta Kita pada tahun lalu.
Bagaimanapun, kedua-duanya menafikan khabar angin tersebut.
Bercerita mengenai drama Bila Hati Memilih Dia, Aedy berkata dia menyahut cabaran dengan memegang watak Nazril yang juga bapa muda.
“Sebenarnya pada peringkat awal saya tidak yakin untuk membawa watak ini tetapi selepas diyakinkan oleh penerbit, saya terima sebagai satu bentuk cabaran.
“Risau juga watak bapa meletak terus selepas ini. Namun, syukur semuanya berjalan lancar dan pelakon cilik iaitu Maryam Nisa yang menjadi anak saya juga memberi kerjasama baik, kami sangat rapat di set penggambaran,” ujarnya.
Sebagai info, Bila Hati Memilih Dia turut membariskan Eyka Farhana, Zila Bakarin dan Gambit Saifullah. – KOSMO! ONLINE


Li Yongbo hanya pelabur dua syarikat kontraktor projek durian
Oleh MUHAMMAD AYMAN GHAFFA

29 Mac 2022, 9:52 pm
KOTA BHARU – Bekas pemain badminton dari China, Li Yongbo merupakan pelabur kepada dua syarikat kontraktor yang terlibat dalam Projek Ladang Hutan Pelbagai Spesis dan Spesis Durian di dalam tanah seluas 890 hektar di Hutan Simpan Kekal Sungai Durian, Gua Musang.
Setiausaha Politik Menteri Besar Kelantan, Mohd. Asri Mat Daud berkata, berita yang ditularkan berkaitan Li Yongbo menerusi akaun Facebook Husam Musa itu serupa seperti empat tahun lalu apabila ia melibatkan pelaburan yang dibuat pada ketika itu melalui kontraktor yang sama.
Menurutnya, syarikat berkenaan telah melantik kontraktor yang telah mengusaha penanaman musang king dan Li Yongbo hanya membuat pelaburan dalam kontraktor tersebut.
Ujarnya, kerajaan negeri sebelum ini telah memberi kelulusan kepada dua syarikat itu pada 7 Mei 2015 dan 15 April 2018 untuk pembangunan Projek Ladang Hutan Getah Klon Balak.
“Pada 21 Mei 2020, kerajaan negeri telah memberi kelulusan permohonan Projek Ladang Hutan Pelbagai Spesis kepada Projek Ladang Hutan Pelbagai Spesis dan Spesis Durian.
“Kelulusan tersebut dengan menetapkan keluasan penanaman spesies durian yang dibenarkan hanya 30 peratus daripada 350 hektar dan 404 hektar daripada keluasan yang diluluskan kepada dua syarikat tersebut.

“Syarikat berkenaan telah melantik kontraktor yang telah mengusaha penanaman musang king dan Li Yongbo hanyalah membuat pelaburan dalam kontraktor tersebut,” katanya dalam satu kenyataan hari ini.
Mohd. Asri menjelaskan, dakwaan yang dikeluarkan oleh akaun Facebook itu adalah tidak bertanggungjawab dan bermotifkan politik untuk memberikan imej yang tidak baik terhadap pihak kerajaan negeri Kelantan dalam suasana politik ketika ini.
Menyentuh mengenai ladang musang king seluas 3,035 hektar seperti dakwaan akaun Facebook Husam Musa itu, Jabatan Perhutanan Negeri Kelantan mengesahkan bahawa ladang tersebut melibatkan tanah persendirian dan bukan Hutan Simpan Kekal atau tanah kerajaan.
Ujarnya, kawasan berhutan di Kelantan adalah 51 peratus yang meliputi kawasan seluas 767,202.50 hektar daripada keluasan tanah di negeri ini.
“Keluasan Hutan Simpanan Kekal Kelantan adalah 629,880.95 hektar bersamaan dengan 42 peratus daripada keluasan tanah negeri sekali gus menjadi antara penyumbang terbesar keluasan hutan dan kelestarian negara.
“Kerajaan Negeri sentiasa komited dan telus dalam pemeliharaan dan pemuliharaan alam semula jadi terutamanya hutan,” katanya.
Terdahulu, akaun Facebook Husam Musa yang dipercayai dikendalikan oleh bekas Naib Presiden Parti Amanah Negara, Datuk Husam Musa sejak akhir-akhir ini membuat banyak hantaran mengenai Li Yongbo mendapat peluang menanam durian di Hutan Sungai Durian.
Akaun Facebook itu turut mendedahkan banyak kawasan hutan simpan di Kelantan telah diteroka untuk penanaman musang king. – KOSMO! ONLINE


Bapa ubah suai bas mini jadi kereta perisai untuk anak
Oleh KOSMO!

29 Mac 2022, 9:33 pm
BAC NINH, Vietnam – Seorang bapa di Vietnam meluangkan masa beratus-ratus jam dan membelanjakan wang ribuan dolar untuk menukar sebuah bas mini lama menjadi kereta perisai kayu untuk anak lelakinya.
Setiap hujung minggu, Truong Van Dao memandu kereta perisai kayu itu di sekitar kejiranannya di wilayah Bac Ninh, timur Hanoi bersama anak lelakinya yang berusia tiga tahun di bahagian turet.
Kereta perisai  kayu  itu dibina berdasarkan model kereta perisai Perancis, EBR105 dan lengkap dengan replika meriam sepanjang 2.8 meter. Kos pengubahsuaian tersebut adalah sekitar AS$11,000 (RM46,447).
“Anak lelaki saya dan saya berasa lebih seronok menaiki kereta perisai. Saya menganggap ia sebagai kereta biasa. Saya melakukan pengubahsuaian supaya lebih seronok. Ia tiada kena mengena dengan senjata atau perang,”  kata Van Dao.
Lelaki berusia 33 tahun itu bekerja sebagai tukang kayu. Dia bersama dua rakan sekerjanya mengambil masa tiga bulan untuk menukar bas mini itu menjadi kereta perisai. – AFP


Pengantin perempuan leka main telefon ketika akad nikah
Oleh KOSMO!

29 Mac 2022, 8:30 pm
JAKARTA – Aksi seorang pengantin perempuan yang leka bermain telefon bimbit sebelum upacara akad nikah dikecam netizen kerana kelakuannya dianggap tidak sopan, lapor laman Berita Hits.
Berdasarkan sebuah klip video yang tular, pengantin tersebut dilihat leka bermain telefon bimbit ketika duduk di sebelah pengantin lelaki dan jurunikah.
Acara akad nikah itu disiarkan secara langsung menerusi fungsi live di TikTok.
Pengantin perempuan yang berpakaian mengikut adat Sunda tersebut dilihat membuat panggilan video dan suaranya didengari agak kuat.
Dalam masa sama, pengantin lelaki dilihat menandatangani dokumen nikah serta bersiap sedia untuk akad nikah.
Tidak lama selepas itu, seseorang dilihat cuba mengambil telefon bimbit wanita berkenaan namun dia tetap memegang peranti itu sebelum badannya dicuit oleh pengantin lelaki.

Video tersebut menjadi tular dengan ramai netizen memberikan pelbagai komen.
“Bernikah bukan perkara yang boleh dibuat main,” kata seorang netizen.
“Ceraikan sahaja terus, cari sahaja yang lain,” ujarnya. – AGENSI


Barang kemas, wang RM47,000 terselamat semasa rumah terbakar
Oleh ROSALWANI CHE SOH

29 Mac 2022, 7:51 pm
TANAH MERAH – Tindakan pantas anggota bomba melakukan operasi berjaya menyelamatkan barang kemas bernilai RM40,000 dan wang tunai sebanyak RM7,000 milik seorang warga emas daripada hangus dalam kebakaran di sebuah rumah banglo di Taman Ibnu Sinar di sini hari ini.
Ketua Balai Bomba dan Penyelamat Tanah Merah Mohd. Rafain Mat Zin berkata, pihaknya menerima panggilan kecemasan kira-kira pukul 2.22 petang sebelum sebuah jentera bomba bersama lapan anggota tiba di lokasi kejadian tiga minit kemudian.
Menurutnya, siasatan mendapati, warga emas itu tinggal di rumah berkenaan bersama seorang anak dan seorang cucu.
“Bomba telah mengenal pasti bahagian dalam rumah banglo itu telah terbakar sebelum melakukan kerja-kerja pemadaman api.
“Sebuah bilik dan ruang tamu telah terbakar 30 peratus, namun ketiga-tiga penghuni rumah itu tidak mengalami sebarang kecederaan,” katanya ketika dihubungi Kosmo! hari ini.
Mohd. Rafain memberitahu, warga emas itu sempat menyelamatkan barangan kemas dan wang tunai di dalam rumah tersebut semasa kebakaran.

Tambahnya, bagaimanapun, pihaknya masih menjalankan siasatan mengenai punca kejadian dan jumlah sebenar kerugian akibat kebakaran itu. – KOSMO! ONLINE


Papan tanda ‘rongak’ pula jadi kecaman pengguna jalan raya
Oleh KOSMO!

29 Mac 2022, 9:00 pm
PETALING JAYA – Jika semalam, sebuah papan tanda jalan raya ‘menangis’ di kesan di sebuah kawasan di Selangor, namun hari ini pengguna sekali lagi berkongsi kedaifan tersebut.
Bezanya kali ini, ia tidak lagi menangis, tetapi telah ‘rongak’ sana sini dan membahayakan pengguna jalan raya sekiranya ia tertanggal sewaktu angin atau ribut.
Kedaifan papan tanda itu telah dikongsi di laman Facebook Kelantan State dan kini menjadi bualan pengguna media sosial yang lain.
Menerusi foto yang dikongsi di laman Facebook Kelantan State itu, papan tanda berkenaan sangat daif sehingga sebahagiannya besi yang memaparkan nama tempat telah tertanggal.
Keadaan itu boleh mengelirukan pengguna jalan raya terutamanya kepada mereka yang sedang mencari arah atau tempat.
Difahamkan foto berkenaan telah dirakam seorang pengguna jalan raya dan lokasinya di hadapan sebuah pasar raya terkenal yang baharu di buka di Tunjong, Kota Bharu, Kelantan.

Susulan perkongsian tersebut, rata-rata pengguna meminta pihak berkuasa tempatan (PBT) membaiki segera papan tanda berkenaan.
Ini kerana ia bukan sahaja mencacatkan pemandangan, malah turut membahaya pengguna jalan raya kerana mungkin serpihannya akan jatuh mengenai orang awam.
“Mohon pihak berwajib laksanakan kerja masing-masing, janganlah buta mata buta hati,”tulis Anaz Nazif.
Turut meninggalkan komen adalah seorang lagi pengguna dikenali sebagai Zam Md Nour.
“Kakitangan yang bertanggungjawab di majlis bandaran tak nampak atau buat tak nampak,”ujarnya.-KOSMO! ONLINE


Prasarana siasat lelaki berpakaian seragam pukul orang awam
29 Mac 2022, 10:20 pm
PETALING JAYA – Prasarana Malaysia Berhad (Prasarana) sedang menjalankan siasatan berhubung video tular yang memaparkan seorang lelaki berpakaian seragam syarikat memukul orang awam di sebuah kedai serbaneka.
Prasarana dalam satu kenyataan berkata, pihaknya memandang serius dakwaan bahawa si pemukul adalah kakitangan Prasarana berdasarkan pakaian seragam yang dipakai di dalam video itu.
“Kejadian dipercayai berlaku apabila mangsa ditangkap dan dituduh mengambil makanan tanpa membayar di kedai serbaneka tersebut.
“Tindakan si pemukul adalah bertentangan dengan kod etika kerja Prasarana. Justeri itu, siasatan serta-merta sedang dilakukan berkenaan insiden itu,” ujarnya dalam kenyataan hari ini.
Menurutnya, dalam apa jua situasi, jika memerlukan bantuan lanjut, ia sepatutnya dipanjangkan kepada pihak berkuasa.
“Prasarana memohon maaf atas kejadian terbabit dan menjamin tindakan susulan yang bersesuaian akan diambil bagi memastikan perkara sebegini tidak akan berulang di masa hadapan,” katanya.

Sesiapa yang menyaksikan kejadian atau mempunyai maklumat lanjut berkenaan kejadian boleh menghubungi talian 03-78852585 atau emel ke [email protected]. – KOSMO! ONLINE


Ahli perniagaan mengaku tidak bersalah berhubung keterangan palsu
Oleh NUZULSHAM SHAMSUDDIN

29 Mac 2022, 6:47 pm
SHAH ALAM – Seorang ahli perniagaan mengaku tidak bersalah di Mahkamah Sesyen di sini hari ini atas tiga pertuduhan meminta dan menerima rasuah hampir RM500,000 berhubung keterangan palsu 10 tahun lalu.
Tertuduh Low Khim Seong, 54, membuat pengakuan tidak bersalah itu selepas ketiga-tiga  pertuduhan dibacakan terhadapnya di hadapan Hakim Rozilah Salleh.
Mengikut pertuduhan pertama, tertuduh didakwa meminta suapan RM500,000 daripada seorang peguam berpangkat Datuk sebagai dorongan untuk memberi keterangan palsu.
Keterangan itu kelak akan memihak kepada peguam berkenaan dan seorang lagi lelaki, yang terlibat dalam perbicaraan kes di Mahkamah Kuala Lumpur.
Bagi pertuduhan kedua dan ketiga, tertuduh didakwa masing-masing bersetuju menerima suapan RM300,000 dan menerima suapan RM150,000 daripada peguam tersebut untuk tujuan sama.
Kesemua kesalahan didakwa dilakukan di sebuah restoran dan sebuah premis di Petaling Jaya dan Bandar Sunway, di sini pada 14, 16 serta 24 Mei 2012 yang didakwa mengikut Seksyen 16 (a)(A) Akta Suruhanjaya Pencegahan Rasuah Malaysia (SPRM) 2009, dan boleh dihukum di bawah Seksyen 24(1) akta sama.

Hukuman bagi seksyen itu membawa hukuman penjara tidak lebih 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana-mana yang lebih tinggi, jika sabit kesalahan.
Semasa prosiding, Timbalan Pendakwa Raya, Fadhli Ab. Wahab mencadangkan tertuduh diberi ikat jamin sebanyak RM100,000 dengan seorang penjamin, bagi kesemua pertuduhan.
“Jumlah itu adalah munasabah kerana dia berdepan tiga pertuduhan yang serius dan ia akan memastikan kehadiran tertuduh ke mahkamah hingga kes selesai.
“Pendakwaan juga memohon agar dia dikenakan syarat tambahan iaitu melaporkan diri di pejabat SPRM terdekat sekali setiap bulan dan menyerahkan pasport kepada mahkamah,” katanya.
Bagaimanapun, peguam, Datuk Geethan Ram Vincent merayu, agar mahkamah dapat memberi kadar ikat jamin yang lebih munasabah memandangkan anak guamnya perlu menyara isteri dan anak-anak.
Selepas mendengar permohonan daripada kedua-dua pihak, hakim Rozilah membenarkan tertuduh diikat jamin sebanyak RM60,000 dengan seorang penjamin.
Mahkamah kemudian menetapkan 13 Mei ini untuk sebutan semula kes. – KOSMO! ONLINE


Tikam punggung teman wanita kerana piza
Oleh KOSMO!

29 Mac 2022, 7:30 pm
LONDON – Seorang lelaki di Britain dijatuhi hukuman penjara setahun selepas didapati bersalah menikam punggung teman wanitanya menggunakan sebilah pisau selepas mereka bertengkar mengenai hidangan piza, lapor akhbar Metro UK semalam.
Nathaniel Williams, 29, dalam kejadian pada tahun lepas,  bertengkar dengan teman wanitanya mengenai jenama piza yang ingin dibeli. Dia mahu membeli hidangan Pizza Hut manakala teman wanitanya ingin memesan Pizza Choice.
Mangsa kemudian pergi ke dapur rumah mereka di Cardiff untuk minum air. Sejurus selepas dia memusingkan badannya ke belakang,  wanita berasa seperti tusukan kecil pada bahagian punggungnya.
Mangsa kemudian mendapati terdapat kesan darah pada tangannya sambil Williams dilaporkan menjerit dan meminta maaf berulang kali.
Lelaki itu meyakinkan mangsa agar tidak pergi ke hospital kerana bimbang ia akan menjadi kes polis. Bagaimanapun, seorang rakan yang pergi ke rumah mereka kemudian  membawa mangsa ke hospital selepas melihat keadaannya.
Williams kemudiannya ditahan polis dan diarah untuk menjauhi mangsa. Bagaimanapun pada 4 Disember lalu, mangsa yang terjaga pada tengah malam terkejut apabila mendapati Williams sedang berdiri di hujung katilnya.

Selepas mengekori wanita itu ke rumah ibu bapanya, Williams ditahan polis sekali lagi dan kemudiannya menyerang pendakwa raya.
“Jika kejadian ini tidak menjadi serius, ia sebenarnya sesuatu yang lucu apabila anda berdua bertengkar mengenai piza. Namun, anda telah menggunakan pisau yang merupakan satu tindakan serius dan senjata yang boleh membunuh,” kata Hakim John Philpotts.
Williams dijatuhi hukuman penjara setahun dan dilarang daripada menghubungi mangsa selama lima tahun. – AGENSI


Pelanggan cedera, kereta rempuh kedai makan
29 Mac 2022, 6:37 pm
KAJANG – Mahu pitam dipercayai punca seorang wanita warga emas gagal mengawal kenderaan lalu merempuh sebuah motosikal dan sebuah kedai makan di Batu 13, Hulu Langat, dekat sini semalam.
Rempuhan itu menyebabkan seorang pelanggan wanita yang kebetulan berada dalam kedai makan berkenaan mengalami kecederaan.
Ketua Polis Daerah Kajang, Asisten Komisioner Mohd. Zaid Hassan berkata, kemalangan berlaku kira-kira pukul 12.50 tengah hari melibatkan sebuah kereta jenis Toyota Vios yang dipandu seorang wanita warga emas berusia 63 tahun.
“Hasil siasatan mendapati, kejadian berlaku ketika kenderaan itu berada di kawasan parkir hadapan kedai makan terbabit dan pemandunya dipercayai mengalami pitam dan ingin menekan brek.
“Bagaimanapun dia dikatakan telah tertekan pedal minyak menyebabkan dia gagal mengawal kenderaan lalu merempuh sebuah motosikal dan terperosok masuk ke dalam kedai makan serta melanggar peralatan di dalam kedai,” ujarnya dalam kenyataan hari ini.
Menurutnya, akibat rempuhan itu, seorang pelanggan wanita yang ketika itu sedang mengambil makanan telah mengalami kecederaan dan dikejarkan ke Hospital Ampang untuk menerima rawatan.

“Bagaimanapun pelanggan lain yang berada di dalam kedai makan tersebut tidak mengalami kecederaan, manakala pemilik kedai hanya mengalami kerosakan pada harta benda,” katanya.
Katanya, siasatan lanjut dijalankan dibawah Seksyen 43(1) Akta Pengangkutan Jalan 1987 kerana memandu dengan melulu atau membahayakan.
Dalam pada itu, beliau menasihati pemandu kenderaan agar memastikan tahap kesihatan yang baik sebelum memandu kenderaan di atas jalan raya untuk mengelak berlakunya kemalangan.
“Pengusaha premis perniagaan makanan juga dinasihatkan agar memasang besi keselamatan atau struktur kukuh agar dapat mengelak kemalangan yang seumpamanya hingga memasuki kedai atau premis perniagaan,” ujarnya. – KOSMO! ONLINE


Didenda RM10,000 gara-gara hantar bahan berunsur lucah
Oleh IVAN AMIRUL

29 Mac 2022, 6:33 pm
KOTA KINABALU – Seorang lelaki didenda RM10,000 selepas mengaku bersalah di Mahkamah Sesyen Kota Kinabalu di sini hari ini membabitkan dua pertuduhan menghantar bahan berunsur lucah menerusi aplikasi Facebook tiga tahun lalu.
Tertuduh, Abdul Wahab Ismail, 31, mengaku melakukan kesalahan berkenaan pada 4 September dan 9 Oktober 2019.
Bagu pertuduhan pertama, tertuduh didakwa menghantar bahan berunsur lucah 4 September 2019 melalui aplikasi Facebook kepada seorang wanita dalam kejadian di Kampung Tarap Bongawan.
Wanita terbabit seterusnya membuat laporan kepada Suruhanjaya Komunikasi dan Multimedia (SKMM) berkaitan kejadian itu pada 24 September 2019.
Tertuduh sekali lagi dilaporkan menghantar bahan berunsur lucah kepada wanita sama pada 9 Oktober 2019.
Ekoran laporan itu, pihak SKMM bersama Polis Diraja Malaysia (PDRM) membuat serbuan ke rumah tertuduh di Kampung Ulu Luagan Bongawan pada 16 Januari 2020.

Beberapa barangan milik tertuduh yang digunakan untuk menghantar bahan lucah berkenaan turut dirampas termasuklah telefon bimbit, dua kad sim dan kad micro SD.
Hakim Mahkamah Sesyen, Noor Hafizah Mohd Salim menjatuhkan hukuman denda berjumlah RM10,000 iaitu RM5,000 bagi setiap pertuduhan atau tiga bulan penjara bagi kedua-dua kes sekiranya tertuduh gagal membayar denda ditetapkan.
Tertuduh tidak diwakili peguam manakala SKMM diwakili Pegawai Pendakwa, Nazrul Nizam.
Sementara itu, menerusi kes berasingan, seorang pengarah syarikat turut mengaku bersalah atas empat pertuduhan menjual peralatan komunikasi tanpa perakuan Sirim dan SKMM.
Dua pertuduhan adalah melibatkan individu manakala dua lagi membabitkan syarikat milik tertuduh.
Tertuduh, Chai Gua Fang, 60, mengakui melakukan perkara itu pada 23 Jun 2020 melalui syarikat milikinya iaitu East-Con Trading Sdn. Bhd. yang bertempat di Kompleks Karamunsing.
Chai didakwa sudah menjual sebuah ‘audio video sender’ dengan harga RM1,790 dan pemeriksaan yang dibuat Juruteknik Kanan di Sirim QAS International Sdn. Bhd. mendapati alat komunikasi terbabit adalah kelengkapan komunikasi yang dimandatorikan untuk mendapatkan pemerakuan seperti dikehendaki di bawah Peraturan-Peraturan Komunikasi dan Malaysia (Standard Teknik) 2000.
Pertuduhan seterusnya melibatkan kesalahan menjual sebuah mikrofon tanpa wayar dengan harga RM238 pada 11 Mac 2020.
Juruteknik Kanan di Sirim QAS International Sdn. Bhd. menerusi pemeriksaanya mendapati mikrofon terbabit tidak diperakui SIRIM.
Tertuduh dikenakan denda berjumlah RM1,500 bagi setiap pertuduhan dan tiga bulan penjara jika gagal membayar denda. – KOSMO! ONLINE


552 calon SPM sesi kedua di Putrajaya
Oleh SITI A'ISYAH SUKAIMI

29 Mac 2022, 7:47 pm
PUTRAJAYA – Seramai 552 calon Sijil Pelajaran Malaysia (SPM) tahun 2021 menduduki peperiksaan tersebut untuk sesi kedua di sini yang akan bermula pada 5 April hingga 19 Mei depan.
Pengarah Pendidikan Jabatan Pendidikan Wilayah Persekutuan Putrajaya, Farizah Ahmad berkata, daripada jumlah tersebut, seramai 359 calon bersekolah di sini manakala selebihnya ialah calon yang tinggal di Putrajaya tetapi bersekolah di tempat lain.
“Daripada 359 calon di Putrajaya, seramai 337 calon sebelum ini disahkan positif Covid-19. Dalam masa sama, ada calon yang belajar di luar Putrajaya seperti di negeri lain dan mereka menduduki peperiksaan di sini, jadi tidak perlu pulang menduduki SPM di sekolah mereka.
“Kesemua calon SPM untuk sesi kedua ini akan menjalani peperiksaan di Sekolah Menengah Kebangsaan (SMK) Putrajaya Presint 16(1). Hanya satu pusat peperiksaan dibuka berbanding SPM sesi pertama,” katanya kepada pemberita pada Majlis Kesyukuran Pengurusan Peperiksaan SPM Tahun 2021 di SMK Putrajaya Presint 9(1) di sini hari ini.
Ditanya mengenai persediaan untuk sesi kedua ini, beliau berkata, ia sama seperti SPM sesi pertama dan diharap segala proses berjalan dengan lancar.
“Seramai 11 guru akan ditugaskan sepanjang peperiksaan kali ini yang diketuai oleh dua guru,” ujarnya. -KOSMO! ONLINE


Mayat lelaki jatuh jambatan ditemukan 30 kilometer dari lokasi kejadian
Oleh AZIZAH SHAFIEI

29 Mac 2022, 7:02 pm
BERA – Mayat seorang lelaki yang dilaporkan terjatuh daripada Jambatan Guai di sini Ahad lalu ditemukan lemas hari ini.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, mayat mangsa ditemukan pada pukul 4.15 petang oleh pasukan yang terlibat dalam operasi mencari dan menyelamat.
“Mangsa ditemukan terapung dengan kaki kanan tersangkut di pokok dekat Lubuk Kertau Chenor iaitu kira-kira 30 kilometer dari lokasi mangsa dilaporkan jatuh.
“Mayat mangsa yang masih berpakaian itu diserahkan kepada pihak polis dan dibawa ke Hospital Sultan Haji Ahmad Shah (Hoshas) Temerloh,” katanya di sini hari ini.
Ahad lalu seorang lelaki dikhuatiri lemas selepas dipercayai terjatuh daripada Jambatan Guai ke dalam Sungai Pahang di sini.
Mangsa Mohd Ibrahim Suhaimi,28, dipercayai datang ke jambatan berkenaan menaiki sebuah kereta kira-kira pukul 4 petang sebelum terjatuh ke dalam Sungai Pahang. – KOSMO! ONLINE


Pagar Muzium Istana rosak dihempap pokok tumbang
29 Mac 2022, 6:42 pm
KUALA LUMPUR – Pagar tembok batu Muzium Istana Diraja dan dua buah kenderaan rosak teruk akibat dihempap sebatang pokok yang tumbang susulan angin kuat dan hujan lebat berhampiran Muzium Diraja Jalan Syed Putra, dekat sini petang tadi.
Komander Operasi, PBK II Omar Chekku berkata, Pusat Gerakan Operasi Kuala Lumpur menerima panggilan kecemasan pada pukul 4.06 petang.
“Enam anggota bomba bersama sebuah jentera FRT dari Balai Bomba dan Penyelamat (BBP) Hang Tuah dikejarkan ke tempat kejadian.
“Sebaik tiba di lokasi didapati telah berlaku pokok tumbang yang menghempap pagar tembok batu Muzium Istana Diraja serta dua buah kenderaan iaitu Toyota Vellfire dan Honda BRV,” ujarnya dalam kenyataan sebentar tadi.
Menurutnya, dua orang mangsa yang berada di dalam kenderaan berkenaan tidak mengalami kecederaan dan telah selamat keluar dengan sendirinya.
Jelas beliau, kejadian pokok tumbang itu turut menghalang laluan di Jalan Syed Putra dan menyebabkan kesesakan lalu lintas di lokasi kejadian.

“Pihak Bomba dengan dibantu petugas Dewan Bandaraya Kuala Lumpur (DBKL) telah melakukan kerja-kerja memotong, mengalihkan dan membersihkan pokok yang tumbang,” katanya. – KOSMO! ONLINE


Warga emas dikhuatiri lemas dihanyutkan arus banjir kilat
Oleh ABDUL RASHID ABDUL RAHMAN

29 Mac 2022, 7:18 pm
CAMERON HIGHLANDS – Seorang warga emas dikhuatiri lemas selepas dibawa arus deras dalam kejadian banjir kilat di Bara Tea Kampung Sungai Ubi di sini hari ini.
Difahamkan dalam kejadian kira-kira 4.50 petang itu mangsa yang berusia 60 tahun dipercayai berada di luar rumah ketika banjir kilat berkenaan berlaku susulan hujan lebat.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, bomba yang bergegas ke tempat kejadian selepas menerima panggilan melakukan operasi pencarian di kawasan banjir kilat.
“Pada masa ini mangsa masih belum ditemukan dan operasi giat dilakukan oleh pasukan mencari dan menyelamat,” katanya di sini hari ini.
Menurutnya, semasa kejadian hujan sangat lebat selama kira-kira sejam menyebabkan berlakunya banjir kilat di kawasan berkenaan. – KOSMO! ONLINE


Malaysia gesa henti permusuhan konflik Rusia, Ukraine
Oleh HARRITH HISHAM

29 Mac 2022, 6:11 pm
KUALA LUMPUR – Malaysia menggesa agar pihak yang terlibat di antara konflik Rusia dan Ukraine supaya tidak meneruskan permusuhan yang berlaku.
Menteri Kanan Pertahanan, Datuk Seri Hishammuddin Hussein berkata, Malaysia akan terus menyokong segala usaha demi kepentingan mengekalkan keamanan dan keselamatan di rantau ini.
“Kita juga menggesa Majlis Keselamatan Pertubuhan Bangsa-Bangsa Bersatu supaya menjalankan tanggungjawab untuk mengekalkan keamanan dan keselamatan antarabangsa,” katanya.
Beliau berkata demikian ketika berucap dalam forum bertemakan ‘Tanggungjawab Wilayah Bersama’ di Pusat Pameran dan Perdagangan Antarabangsa Malaysia (MITEC) hari ini.
Mengulas berkenaan isu Laut China Selatan, Hishammuddin berkata, isu tersebut mesti ditangani melalui undang-undang dan konvensyen antarabangsa yang akan meningkatkan kepercayaan dan keyakinan negara-negara Asean di rantau ini.
“Oleh itu, tema forum hari ini adalah tepat. Laut China Selatan adalah wilayah tanggungjawab bersama.

“Semua pihak harus bekerjasama untuk meningkatkan usaha membina, mengekalkan dan meningkatkan keyakinan bersama supaya kita dapat mengekalkan keamanan, keselamatan dan kestabilan,” ujarnya.
Forum Putrajaya 2022 diadakan sempena Pameran Perkhidmatan Pertahanan Asia (DSA) dan Pameran Keselamatan Kebangsaan Asia (NATSEC) 2022, yang berlangsung di Pusat Pameran dan Dagangan Antarabangsa Malaysia (MITEC) di sini pada hari ini. – KOSMO! ONLINE


Rangka pemain bola sepak Brazil diserang piranha ditemui
Oleh KOSMO!

29 Mac 2022, 6:30 pm
MANAUS, BRAZIL – Pihak berkuasa Brazil menemui cebisan rangka milik seorang pemain sebuah pasukan bola sepak yang diserang kawanan ikan piranha selepas dia  terjatuh ke dalam sebatang sungai, lapor akhbar Daily Star semalam.
Mayat Luiz Henrique Coelho de Andrade, 21, ditemui dalam keadaan mengerikan dan sukar dikenali  pada Sabtu lalu.
Menurut laporan, anggota-anggota polis memaksa Andrade terjun ke dalam Sungai Rio Negro dan melepaskan beberapa das tembakan kerana menyangka  dia ialah penjenayah yang dikehendaki.
Seorang lelaki lain yang mendayung  sampan di kawasan berhampiran cuba menyelamatkan Andrade, namun dihalang oleh polis.
Menurut ibunya, Leila Coelho, anaknya sebelum itu disedari hilang dari Educandos di bandar Manaus, 11 jam sebelum mayatnya ditemui.
Dia mendakwa bahawa anggota-anggota  polis mengarahkan Andrade terjun ke dalam sungai meskipun tahu dia tidak tahu berenang serta melepaskan tembakan ke arahnya bagi memaksanya terjun.

Sesetengah media tempatan bagaimanapun melaporkan bahawa anggota polis yang terlibat ketika itu  sedang mengejar sekumpulan penjenayah, manakala Andrade terjatuh ke dalam sungai ketika cuba mengelak mereka.
Pasukan polis dan bomba yang turut serta dalam misi mencari pemain bola sepak itu akhirnya menemui mayat mangsa di Sungai Rio Negro.
Beberapa imej yang dikongsikan menunjukkan kesan gigitan  ikan piranha yang mengoyak daging Andrade serta tulangnya yang ditemui tersangkut pada jala ikan.
Pihak polis telah mengarahkan keluarga lelaki itu untuk membuat aduan kepada Pejabat Hal Ehwal Dalam Negeri Sistem Keselamatan Awam berhubung dakwaan mereka. – AGENSI


Letupan asteroid 1,000 kali lebih kuat berbanding bom nuklear jika langgar Bumi
Oleh KOSMO!

29 Mac 2022, 5:30 pm
WASHINGTON – Seorang saintis memberi amaran bahawa sebuah asteroid bersaiz besar boleh melepaskan tenaga seribu kali ganda lebih kuat berbanding bom nuklear sekiranya menghentam Bumi, lapor akhbar The Sun semalam.
Beberapa program yang dikendalikan oleh Pentadbiran Aeronautik dan Angkasa Kebangsaan (NASA) kini memantau beribu-ribu objek dekat Bumi (NEO) yang boleh memberikan ancaman termasuk asteroid.
Saintis-saintis  mengesan NEO berukuran kira-kira 140 meter (m) yang bilangannya adalah sekitar puluhan ribu dan boleh menyebabkan kemusnahan besar sekiranya melanggar Bumi.
“Separuh lagi NEO masih tidak dapat dikenal pasti dan boleh mencetuskan letupan yang lebih kuat berbanding ujian bom  nuklear yang pernah dilakukan,” kata penyelidik pertahanan planet di Makmal Kebangsaan Lawrence Livermore, Megan Bruck Syal.
Sebarang objek yang berada dalam jarak 7.4 juta kilometer dari Bumi dianggap ‘berpotensi berbahaya’ oleh organisasi-organisasi pemantauan angkasa lepas.
Bagaimanapun, tiada  asteroid yang dikesan berpotensi memusnahkan Bumi sejak batu angkasa lepas itu menyebabkan kepupusan dinosaur sekitar 66 juta tahun lalu.

“Tiada asteroid atau komet terkini yang diramal berlanggar dengan Bumi, justeru kebarangkalian bagi pelanggaran adalah kecil.
“Malah, tiada objek dikesan boleh menghentam Bumi dalam masa beberapa ratus tahun akan datang,” kata NASA. – Agensi


5 negeri dilanda hujan lebat, ribut petir
Oleh MUHD AFIQ AL-HAFIZ MAT YUSOF

29 Mac 2022, 5:31 pm
PETALING JAYA – Beberapa kawasan di Perak, Pahang, Selangor, Kuala Lumpur, Putrajaya dan Negeri Sembilan dijangka mengalami ribut petir dan hujan lebat.
Jabatan Meteorologi Malaysia (MetMalaysia) dalam kenyataan berkata, keadaan cuaca tersebut dijangka berlarutan sehingga pukul 9 malam ini.
“Bagi negeri Perak, kawasan yang terlibat ialah Kerian, Larut, Matang, Selama, Kuala Kangsar, Manjung, Kinta, Kampar, Bagan Datuk, Padang dan Muallim.
“Sementara di Pahang melibatkan kawasan di Tanah Tinggi Cameron dan Lipis. Bagi negeri Selangor, kawasan terlibat ialah Sabak Bernam, Kuala Selangor, Klang, Gombak, Petaling, Kuala Langat dan Sepang,” katanya di sini hari ini.
Mengulas lanjut, kebanyakan kawasan di ibu negara dan Putrajaya turut dilaporkan akan mengalami keadaan cuaca sama.
“Amaran ini turut dikeluarkan bagi negeri di Negeri Sembilan yang melibatkan kawasan Seremban, Kuala Pilah dan Rembau,” jelas kenyataan tersebut. – KOSMO! ONLINE


Kementerian Kesihatan bawa usul isu MySejahtera ke Dewan Negara
Oleh ZAKKINA WATI AHMAD TARMIZI

29 Mac 2022, 5:11 pm
PORT DICKSON – Kementerian Kesihatan (KKM) akan membawa usul berkaitan isu aplikasi MySejahtera di Dewan Negara pada 31 Mac ini.
Menteri Kesihatan, Khairy Jamaluddin, ia berikutan timbul pelbagai pertikaian termasuk syarikat yang dilantik mengendalikan aplikasi itu.
Oleh itu, katanya, usul itu nanti diharap dapat menjelaskan tentang kekeliruan yang berbangkit.
“Jadi, sekarang ini ia dalam proses untuk membawa kepada perkara ini untuk dijadikan kontrak rasmi yang sedang dibuat dan saya telah setuju supaya usul tersebut dibawa ke Dewan Negara pada 31 Mac ini.
“Oleh, kerana terlalu banyak pertikaian saya memohon supaya Yang Dipertua Dewan Negara membenarkan satu usul untuk dibahas pada hari Khamis nanti.
“Saya akan menjawab semua soalan nanti supaya tiada lagi isu. Bukan mereka (pihak yang mempertikaikan) tidak tahu dan tidak baca sepenuhnya namun, masih terus bangkitkan isu yang sama. Tetapi tidak mengapalah saya faham ini isu penting dan melibatkan data peribadi dan sebagainya, lebih baik saya jawab dalam Dewan Negara nanti,” katanya.

Beliau berkata demikian kepada pemberita selepas mengadakan lawatan kerja dan melawat tapak pembinaan bangunan tambahan di Hospital Port Dickson hari ini.
Dalam pada itu, Khairy menjelaskan, aplikasi MySejahtera masih lagi relevan dan berfungsi bagi memaklumkan kepada pengguna sama ada mereka menjadi kontak rapat atau sebaliknya.
“Negara masih berada dalam peralihan ke fasa endemik walaupun ia agak jauh lagi dan sekarang masih ada ribuan jangkitan Covid-19 setiap hari. Oleh itu, aplikasi MySejahtera masih lagi berfungsi untuk memberitahu kepada pengguna MySejahtera sekiranya mereka telah menjadi kontak rapat.
“Takkan pengguna tidak mahu tahu lokasi yang kita check-in MySejahtera itu ada kes positif atau menjadi kontak rapat dan kontak kasual. Oleh sebab itu, Kementerian Kesihatan akan mengekekalkan aplikasi MySejahtera mungkin dalam sebulan dua lagi dan apabila keadaan bertambah stabil, mungkin itu pada waktu sesuai hentikan penggunaan MySejahtera,” katanya. – KOSMO! ONLINE


Siti Nurhaliza terharu Aina Abdul setuju hasilkan lagu
Oleh SAIRUL ZAMRI MISRANI

29 Mac 2022, 5:51 pm
PETALING JAYA – Hasrat penyanyi nombor satu negara, Datuk Seri Siti Nurhaliza untuk merakamkan lagu ciptaan penyanyi dan komposer terkenal Aina Abdul akhirnya menjadi kenyataan.
Siti memberitahu, dia terharu ketika Aina menyatakan persetujuan untuk memberikannya sebuah lagu bagi dimuatkan dalam album terbaharu yang kini masih dalam proses pembikinan.
“Kalau ikutkan hasrat saya minta Aina buatkan lagu tersebut baru saja lagi iaitu ketika kami digandingkan buat persembahan duet pada pentas akhir Big Stage Ahad lalu.
“Habis sahaja persembahan, saya terus beritahu dia bahawa saya betul-betul berminat untuk menyanyikan lagu hasil ciptaannya. Aina pun bersetuju dengan permintaan saya,” katanya.
Menerusi persembahan tersebut, Siti menyanyikan lagu Aina berjudul Semalam, manakala Aina mendendangkan lagu Purnama Merindu.
Berkongsi kolaborasi yang julung kali diadakan itu, tanpa berselindung, penyanyi Aku Bidadari Syurgamu itu mengakui gementar.

“Jujur perasaan gementar itu memang ada. Lagipun kami hanya sempat sekali sahaja berlatih sehari sebelum malam persembahan.
“Semua orang tahu vokal aina memang mantap dan lagu itu juga pernah dipersembahkan ketika pentas Anugerah Juara Lagu (AJL).
“Kalau ikutkan perancangan awal kami berdua mahu buat ‘mash up’, tapi hasrat tersebut terpaksa dibatalkan sebab kami bukan mahu beradu suara, tapi untuk beri kepuasan kepada semua,” katanya.
Terdahulu, persembahan duet istimewa tersebut berjaya menarik perhatian penonton dan dan rata-rata menyifatkan nyanyian dua pemilik vokal hebat itu saling melengkapi antara satu sama lain. – KOSMO! ONLINE


Pegawai JPJ, isteri direman bantu siasatan kes terima sogokan
Oleh NOR SHAFAWATI YUP

29 Mac 2022, 6:00 pm
SEREMBAN – Seorang pegawai Jabatan Pengangkutan Jalan (JPJ) Negeri Sembilan direman tujuh hari bagi membantu siasatan kerana disyaki menerima sogokan untuk tidak mengambil tindakan atas kesalahan di bawah Akta Pengangkutan Jalan 1987.
Perintah reman terhadap pegawai JPJ berusia 38 dan seorang lelaki berusia 28 tahun dikeluarkan oleh Penolong Kanan Pendaftar Mahkamah Khas Reman, Syed Farid Syed Ali di Mahkamah Khas Reman Seremban di sini hari ini.
Syed Farid membenarkan permohonan Suruhanjaya Pencegahan Rasuah Malaysia (SPRM), untuk mengeluarkan perintah reman ke atas ketiga-tiga suspek bermula hari ini hingga 4 April depan.
Permohonan reman oleh SPRM dikemukakan oleh Pegawai Pendakwa SPRM, Mohd. Khairi Abdul Karim.
Isteri kepada pegawai JPJ terbabit berusia 38 tahun turut direman tiga hari bagi membantu siasatan.
Menurut sumber, kesemua suspek telah ditahan dalam Ops Kargo dilakukan Pusat Operasi Perisikan (POP) Zon Tengah, Bahagian Perisikan Ibu Pejabat SPRM pada 28 Mac lalu.

Difahamkan, pegawai JPJ berkenaan disyaki meminta dan menerima wang rasuah berjumlah RM300 hingga RM2,500 sebulan daripada pemilik syarikat dan individu melalui orang tengah sebagai dorongan untuk tidak mengambil tindakan atas kesalahan di bawah Akta Pengangkutan Jalan 1987.
Isteri pegawai JPJ terbabit serta seorang lelaki itu pula disyaki turut terlibat. Perbuatan itu dilakukan pada tahun 2016 hingga tahun 2021 dan kes berkenaan disiasat mengikut Seksyen 17(a) Akta SPRM 2009. – KOSMO! ONLINE


Lelaki dicekup cabul budak perempuan tepi tali air
Oleh ROHANA MOHD. NAWI

29 Mac 2022, 5:16 pm
BACHOK – Seorang lelaki ditahan selepas disyaki mencabul seorang kanak-kanak perempuan berusia lapan tahun di tepi tali air di sini sebanyak dua kali, sejak seminggu lalu.
Lelaki berusia 20 tahun itu dicekup di rumahnya di sini semalam selepas polis menerima laporan daripada ibu mangsa yang berusia 33 tahun.
Ketua Polis Daerah Bachok, Superintendan Mohamad Ismail Jamaluddin berkata, ibu mangsa mengetahui peristiwa itu selepas sepupu anaknya yang berusia tujuh tahun memaklumkan mengenai kejadian tersebut.
Menurutnya, berdasarkan keterangan ibunya, suspek telah datang ke rumah nenek kanak-kanak itu semasa mangsa sedang bermain di kawasan berkenaan minggu lalu.
“Siasatan mendapati, suspek dipercayai memegang beberapa anggota badan dan kemaluan mangsa. Tidak cukup dengan itu, suspek melakukan perbuatan sama selepas mengajak mangsa ke kawasan tali air semalam.
“Mangsa kemudian menceritakan kejadian tersebut kepada sepupunya sebelum kanak-kanak itu terus memaklumkan peristiwa berkenaan kepada ibu mangsa,” katanya ketika dihubungi Kosmo! hari ini.

Mengulas lanjut, Mohamad Ismail memberitahu, siasatan mendapati, mangsa tidak mengenali suspek, namun pernah melihat lelaki itu di rumah neneknya kerana berkawan dengan anak saudara ibunya.
Menurutnya, mangsa dihantar ke Hospital Raja Perempuan Zainab II, Kota Bharu dan pemeriksaan mendapati kanak-kanak itu tidak mengalami sebarang kecederaan.
“Ujian saringan air kencing terhadap suspek mendapati lelaki itu negatif dadah. Suspek ditahan reman selama tujuh hari bermula hari ini untuk siasatan lanjut,” katanya.
Katanya siasatan dilakukan mengikut Seksyen 14(a) Akta Kesalahan-Kesalahan Seksual Terhadap Kanak-Kanak 2017. – KOSMO! ONLINE